349-I-сон 27.12.1996 й. АДВОКАТУРА ТЎҒРИСИДА\n349-I-сон 27.12.1996 й\nОлий юридик маълумотга эга бўлган ва адвокатлик фаолияти билан шуғулланиш ҳуқуқини берувчи лицензияни (бундан буён матнда лицензия деб юритилади) белгиланган тартибда олган Ўзбекистон Республикасининг фуқароси Ўзбекистон Республикасида адвокат бўлиши мумкин.\nБелгиланган тартибда муомалага лаёқатсиз ёки муомала лаёқати чекланган деб топилган, шунингдек судланганлик ҳолати тугалланмаган ёки судланганлиги олиб ташланмаган шахсларнинг адвокатлик фаолияти билан шуғулланишига йўл қўйилмайди.\nАдвокат илмий ва педагогик фаолиятдан, шунингдек Ўзбекистон Республикаси Адвокатлар палатасидаги (бундан буён матнда Адвокатлар палатаси деб юритилади) ва унинг ҳудудий бошқармаларидаги фаолиятдан ташқари ҳақ тўланадиган бошқа турдаги фаолият билан шуғулланишга ҳақли эмас.\n(3-модда Ўзбекистон Республикасининг 2008 йил 31 декабрдаги ЎРҚ-198-сонли Қонуни таҳририда — ЎР ҚҲТ, 2008 й., 52-сон, 514-модда)\n31-модда. Адвокат мақомига эга бўлиш\nЛицензия Қорақалпоғистон Республикаси Адлия вазирлиги, вилоятлар ва Тошкент шаҳар адлия бошқармалари (бундан буён матнда адлия органлари деб юритилади) томонидан тегишли малака комиссияларининг қарорлари асосида берилади.\nЛицензия олиш учун адвокат мақомига эга бўлишга талабгор шахс (бундан буён матнда талабгор деб юритилади) юридик мутахассислик бўйича камида икки йиллик иш стажига эга бўлиши, шу жумладан адвокатлик тузилмасида (адвокатлик бюросида, адвокатлик фирмасида, адвокатлар ҳайъатида, юридик маслаҳатхонада) камида олти ой муддат стажировка ўтаган бўлиши керак ҳамда малака имтиҳонини топшириши шарт.\nМалака имтиҳонини топшира олмаган талабгор уни такроран топширишга камида бир йилдан кейин қўйилади.\nМалака имтиҳонини муваффақиятли топширган талабгор лицензия олиш учун тегишли адлия органига уч ой ичида мурожаат қилиши керак. Бу муддатни ўтказиб юборган талабгор лицензия олиш учун адлия органига малака имтиҳонини такроран топширганидан кейингина мурожаат қилиши мумкин.\nАдвокатлик фаолиятини лицензиялаш тартиби Ўзбекистон Республикаси Вазирлар Маҳкамаси томонидан белгиланади.\nҚаранг: Ўзбекистон Республикаси Вазирлар Маҳкамасининг 2009 йил 9 мартдаги 60-сон қарори билан тасдиқланган Адвокатлик фаолиятини лицензиялаш тўғрисидаги низом.\nБелгиланган тартибда лицензия олган талабгор уч ой ичида адвокат қасамёдини қабул қилиши ва якка тартибда ёки лицензияга эга бўлган бошқа шахслар билан биргаликда адвокатлик тузилмасини тузиши ёхуд фаолият кўрсатаётган адвокатлик тузилмаларидан бирига кириши шарт.\nТалабгорга адвокатлик гувоҳномаси адвокатлик тузилмаси рўйхатдан ўтказилган ёки талабгорнинг фаолият кўрсатаётган адвокатлик тузилмасига кирганлигини тасдиқловчи ҳужжатлар адлия органи томонидан олинган пайтдан эътиборан уч иш куни ичида берилади.\nТалабгор адвокатлик гувоҳномаси берилган кундан эътиборан адвокат мақомини олади, Адвокатлар палатасининг тегишли ҳудудий бошқармаси адлия органи томонидан бу ҳақда уч кунлик муддатда хабардор қилинади. Шундай хабарнома олинган пайтдан эътиборан адвокат Адвокатлар палатасининг аъзоси бўлади.\n(31-модда Ўзбекистон Республикасининг 2008 йил 31 декабрдаги ЎРҚ-198-сонли Қонунига асосан киритилган — ЎР ҚҲТ, 2008 й., 52-сон, 514-модда)\nАдвокатура ўз фаолиятини қонун устуворлиги, мустақиллик ва бошқа демократик принциплар асосида амалга оширади.\nБелгиланган тартибда лицензия олган шахс адвокатлик фаолиятини ўз адвокатлик бюросини очиб, якка тартибда амалга оширишга ёхуд бошқа адвокатлар (шериклар) билан адвокатлик фирмасини ёки аъзоликка асосланган адвокатлар ҳайъатини тузишга ёхуд фаолият кўрсатаётган шундай адвокатлик тузилмаларидан бирига киришга ёки юридик маслаҳатхонада ишлаган ҳолда адвокатлик фаолиятини амалга оширишга ҳақли. Адвокат ўз фаолиятини фақат битта адвокатлик тузилмасида амалга оширишга ҳақли.\nАдвокатлик бюролари, адвокатлик фирмалари ва адвокатлар ҳайъатларини рўйхатдан ўтказиш, шунингдек юридик маслаҳатхоналарни ҳисобга олиш Ўзбекистон Республикаси Вазирлар Маҳкамаси белгилайдиган тартибда адлия органлари томонидан амалга оширилади.\nҚаранг: Ўзбекистон Республикаси Вазирлар Маҳкамасининг 2009 йил 9 мартдаги 60-сон қарори билан тасдиқланган Адвокатлик тузилмаларини давлат рўйхатидан ўтказиш (ҳисобга олиш) тўғрисидаги низом.\nАдвокатлик тузилмаларининг ташкил этилиши, фаолияти, қайта ташкил этилиши ва тугатилиши, тузилмаси, штатлари, вазифалари, маблағларни сарфлаш тартиби, раҳбар органларининг ваколатлари, уларни сайлаш тартиби ҳамда адвокатлик тузилмалари фаолиятига тааллуқли бошқа масалалар уларнинг уставлари (низомлари), таъсис шартномалари билан тартибга солинади.\nАдвокатлик бюролари, адвокатлик фирмалари ва адвокатлар ҳайъатлари улар рўйхатдан ўтказилган кундан эътиборан юридик шахс мақомини олади. Юридик маслаҳатхона ҳисобга олинган кундан эътиборан ўз фаолиятини амалга оширишга ҳақли.\nАдвокатлик тузилмалари фуқаролар ва юридик шахсларга юридик ёрдам кўрсатганлик учун улардан тушадиган пул маблағлари (даромадлар) ҳамда қонун ҳужжатларида тақиқланмаган бошқа маблағлар ҳисобидан таъминот олади.\nАдвокатлар қонунда белгиланган тартибда адвокатларнинг жамоат бирлашмаларини тузиши мумкин.\n(4-модданинг матни Ўзбекистон Республикасининг 2008 йил 31 декабрдаги ЎРҚ-198-сонли Қонуни таҳририда — ЎР ҚҲТ, 2008 й., 52-сон, 514-модда)\n41-модда. Адвокатлик бюроси\nАдвокатлик бюроси адвокатлик фаолиятини якка тартибда амалга ошириш учун адвокат томонидан таъсис этилган, нотижорат ташкилоти бўлган адвокатлик тузилмасидир.\nАдвокатлик бюросининг таъсис ҳужжати муассис томонидан тасдиқланадиган уставидир.\n42-модда. Адвокатлик фирмаси\nАдвокатлик фирмаси шерикликка асосланган ва адвокатлик фаолиятини амалга ошириш учун адвокатлар томонидан таъсис этилган, нотижорат ташкилоти бўлган адвокатлик тузилмасидир.\nАдвокатлик фирмасининг таъсис ҳужжати унинг муассислари томонидан тасдиқланадиган уставдир.\nАдвокатлик фирмасини таъсис этган адвокатлар оддий ёзма шаклда ўзаро шериклик шартномасини тузади. Шериклик шартномасига кўра адвокатлар — шериклар барча шериклар номидан юридик ёрдам кўрсатиш учун ўз саъй-ҳаракатларини бирлаштириш мажбуриятини олади.\nШериклик шартномасида унинг амал қилиш муддати, шериклар томонидан қарорлар қабул қилиш тартиби, бошқарувчи шерикни сайлаш тартиби, унинг ваколатлари ва бошқа муҳим шартлар кўрсатилади.\nАдвокатлик фирмасининг умумий ишларини юритиш, агар шериклик шартномасида бошқача қоида белгиланган бўлмаса, бошқарувчи шерик томонидан амалга оширилади. Ишонч билдирувчи шахс (ҳимоя остидаги шахс) билан юридик ёрдам кўрсатиш ҳақидаги битим (шартнома) бошқарувчи шерик ёки барча шериклар номидан улар берган ишончномалар асосида бошқа шерик томонидан тузилади. Ишончномаларда ишонч билдирувчи шахслар (ҳимоя остидаги шахслар) ва учинчи шахслар билан битимлар (шартномалар) ҳамда келишувлар тузаётган шерик ваколатларининг барча чекловлари кўрсатилади. Мазкур чекловлар ишонч билдирувчи шахслар (ҳимоя остидаги шахслар) ва учинчи шахслар эътиборига етказилади.\nШериклик шартномаси қуйидаги ҳолларда тугатилади:\nшериклик шартномасининг амал қилиш муддати тугаганда;\nшериклардан бири бўлган адвокатнинг мақоми тугатилганда ёки тўхтатиб турилганда, агар шериклик шартномасида бошқа шериклар ўртасидаги муносабатларда ушбу шартноманинг кучда қолиши назарда тутилмаган бўлса;\nшериклардан бирининг талабига кўра шериклик шартномаси бекор қилинганда, агар шериклик шартномасида бошқа шериклар ўртасидаги муносабатларда ушбу шартноманинг кучда қолиши назарда тутилмаган бўлса.\nШериклик шартномаси тугатилган пайтдан эътиборан унинг иштирокчилари ишонч билдирувчи шахсларга (ҳимоя остидаги шахсларга) ва учинчи шахсларга нисбатан ижро этилмаган умумий мажбуриятлар бўйича солидар тартибда жавобгар бўладилар.\nШериклардан бири шериклик шартномасидан чиққанда у ўзи юридик ёрдам кўрсатган барча ишлар бўйича иш юритишни бошқарувчи шерикка топшириши шарт.\nШериклик шартномасидан чиққан адвокат шериклик шартномасида ўзи иштирок этган даврда юзага келган умумий мажбуриятлар бўйича ишонч билдирувчи шахслар (ҳимоя остидаги шахслар) ва учинчи шахслар олдида жавобгар бўлади.\nШериклик шартномаси тугатилганидан кейин адвокатлар янги шериклик шартномасини тузишлари шарт. Агар янги шериклик шартномаси аввалги шериклик шартномасининг амал қилиши тугатилган кундан эътиборан бир ой ичида тузилмаса, адвокатлик фирмаси адвокатлик тузилмасининг бошқа шаклига ўзгартирилиши ёки тугатилиши керак.\nШериклик шартномаси тугатилган пайтдан эътиборан ва адвокатлик фирмаси адвокатлик тузилмасининг бошқа шаклига ўзгартирилгунига қадар ёхуд янги шериклик шартномаси тузилгунига қадар адвокатлар юридик ёрдам кўрсатиш тўғрисида битимлар (шартномалар) тузишга ҳақли эмас.\n43-модда. Адвокатлар ҳайъати\nАдвокатлар ҳайъати аъзоликка асосланган ва адвокатлик фаолиятини амалга ошириш учун адвокатлар томонидан таъсис этилган, нотижорат ташкилоти бўлган адвокатлик тузилмасидир.\nАдвокатлар ҳайъатининг таъсис ҳужжатлари унинг муассислари томонидан тасдиқланадиган устав ҳамда улар томонидан тузиладиган таъсис шартномасидир.\nТаъсис шартномасида муассислар адвокатлар ҳайъатига ўз мол-мулкини ўтказиш шартларини, ушбу ҳайъат фаолиятида иштирок этиш тартибини, адвокатлар ҳайъатига янги аъзоларни қабул қилиш, муассисларнинг (аъзоларнинг) унинг таркибидан чиқиш тартиби ва шартларини, шунингдек адвокатлар ҳайъати муассисларининг (аъзоларининг) ҳуқуқ ва мажбуриятларини белгилайди.\nАдвокатлар ҳайъатлари таркибидаги аъзолар сони ўнтадан кам бўлмаслиги керак.\nАдвокатлар ҳайъатида юридик ёрдам кўрсатиш тўғрисидаги битимлар (шартномалар) адвокат ва ишонч билдирувчи шахс (ҳимоя остидаги шахс) ўртасида тузилади ҳамда адвокатлар ҳайъатининг ҳужжатларида рўйхатдан ўтказилади.\nАдвокатлар ҳайъати юридик ёрдам кўрсатиш учун ўзи турган ердан ташқарида жойлашган филиаллар тузишга ҳақли.\n44-модда. Юридик маслаҳатхона\nЮридик маслаҳатхона — адвокатлик фаолиятини амалга ошириш учун Адвокатлар палатасининг ҳудудий бошқармаси томонидан ташкил этиладиган ва юридик шахс мақомига эга бўлмаган адвокатлик тузилмаси.\nЮридик маслаҳатхона тегишли ҳудудда юридик ёрдамга бўлган эҳтиёжларни қаноатлантириш учун адвокатлик тузилмаларининг сони етарли бўлмаган ҳолларда Адвокатлар палатасининг ҳудудий бошқармаси томонидан ташкил этилади.\nТегишли ҳудудлардаги юридик ёрдамга бўлган эҳтиёж Ўзбекистон Республикаси Адлия вазирлиги ва Адвокатлар палатаси томонидан тасдиқланадиган нормативларга мувофиқ аниқланади.\nЮридик маслаҳатхонанинг моддий-техника таъминоти тартиби ва шартлари, юридик маслаҳатхоналарга ишлаш учун юборилган адвокатлар учун хизмат хоналари ва зарурат бўлганда, турар жойлар ажратиш билан боғлиқ масалалар Адвокатлар палатасининг ҳудудий бошқармаси томонидан туман, шаҳар ҳокимлиги билан биргаликда ҳал қилинади.\nЮридик маслаҳатхона Адвокатлар палатасининг тегишли ҳудудий бошқармаси томонидан тасдиқланадиган низомга асосан иш олиб боради.\n(41—44-моддалар Ўзбекистон Республикасининг 2008 йил 31 декабрдаги ЎРҚ-198-сонли Қонунига асосан киритилган — ЎР ҚҲТ, 2008 й., 52-сон, 514-модда)\nқонун ҳужжатларига мувофиқ бошқа ҳаракатларни бажариш.\n(6-модданинг биринчи қисми тўртинчи — саккизинчи хатбошилари Ўзбекистон Республикасининг 2008 йил 31 декабрдаги ЎРҚ-198-сонли Қонунига мувофиқ тўртинчи — ўн иккинчи хатбошилар билан алмаштирилган — ЎР ҚҲТ, 2008 й., 52-сон, 514-модда)\nАдвокат ёрдамчига ва стажёрга эга бўлиши мумкин.\n(6-модданинг иккинчи қисми Ўзбекистон Республикасининг 2008 йил 31 декабрдаги ЎРҚ-198-сонли Қонуни таҳририда — ЎР ҚҲТ, 2008 й., 52-сон, 514-модда)\nАдвокат ўз профессионал фаолиятида амалдаги қонун ҳужжатлари талабларига, Адвокатнинг касб этикаси қоидаларига, адвокатлик сири ва адвокат қасамёдига риоя этиши, ўзига юридик ёрдам сўраб мурожаат этган жисмоний ҳамда юридик шахсларнинг ҳуқуқлари ва қонуний манфаатларини ҳимоя қилишнинг қонунда назарда тутилган воситалари ҳамда усулларидан фойдаланиши шарт.\nАдвокат муайян иш бўйича юридик ёрдам кўрсатаётган ёки илгари юридик ёрдам кўрсатган шахсларнинг манфаатлари ишни олиб боришни сўраб мурожаат этган шахснинг манфаатларига зид келган ёки у судья, прокурор, терговчи, суриштирув ўтказувчи шахс, жамоат айбловчиси, суд мажлиси котиби, эксперт, мутахассис, жабрланувчининг, фуқаровий даъвогарнинг, фуқаровий жавобгарнинг вакили, гувоҳ, холис, таржимон сифатида иштирок этган ҳолларда, шунингдек агар ишни дастлабки тергов қилишда ёхуд судда адвокатнинг қариндоши бўлган мансабдор шахс иштирок этган ёки иштирок этаётган бўлса, худди шунингдек агар адвокат бевосита ёки билвосита шу ишдан шахсан манфаатдор бўлса бу ҳол унга ишонч билдирувчи шахснинг (ҳимоя остидаги шахснинг) манфаатларига зид келса, юридик ёрдам кўрсатиш тўғрисидаги топшириқни қабул қилишга ҳақли эмас.\nАдвокат қайси шахснинг манфаатларини ҳимоя қилиш топшириғини олган бўлса, ўз ваколатларидан шу шахснинг зарарига фойдаланишга ҳамда гумон қилинувчини, айбланувчини, судланувчини ҳимоя қилишдан бош тортишга, агар уни бундан ишонч билдирувчи шахснинг (ҳимоя остидаги шахснинг) ўзи озод этмаса, ҳақли эмас.\nАдвокат ўз билимларини доимий равишда такомиллаштириб бориши, Адвокатлар палатаси томонидан белгиланган тартибда уч йилда камида бир марта касбий малакасини ошириши шарт.\nЖиноят ишида иштирок этишга тайинланган адвокат фуқаронинг тўловга қобилиятсизлигини важ қилиб, унга юридик ёрдам кўрсатишдан бош тортишга ҳақли эмас.\n(7-модданинг матни Ўзбекистон Республикасининг 2008 йил 31 декабрдаги ЎРҚ-198-сонли Қонуни таҳририда — ЎР ҚҲТ, 2008 й., 52-сон, 514-модда)\nЖисмоний ва юридик шахслар номидан пул маблағлари ёки бошқа мол-мулк билан боғлиқ битимлар тайёрланганда ҳамда амалга оширилганда адвокатлар жиноий фаолиятдан олинган даромадларни легаллаштиришга ва терроризмни молиялаштиришга қарши курашиш билан боғлиқ ахборотни қонун ҳужжатларида назарда тутилган ҳолларда ва тартибда махсус ваколатли давлат органига тақдим этади.\n(7-модда Ўзбекистон Республикасининг 2009 йил 22 сентябрдаги ЎРҚ-223-сонли Қонунига асосан еттинчи қисм билан тўлдирилган — ЎР ҚҲТ, 2009 й., 39-сон, 423-модда)\nАдвокат ёрдамчисининг фаолиятини ташкил этиш тартиби Ўзбекистон Республикаси Адлия вазирлиги томонидан Адвокатлар палатаси билан келишилган ҳолда белгиланади.\n(8-модда Ўзбекистон Республикасининг 2008 йил 31 декабрдаги ЎРҚ-198-сонли Қонунига асосан олтинчи қисм билан тўлдирилган — ЎР ҚҲТ, 2008 й., 52-сон, 514-модда)\n81-модда. Адвокатнинг стажёри\nКамида уч йиллик иш стажига эга бўлган адвокат стажёрга эга бўлишга ҳақли.\nОлий юридик маълумотга эга бўлган шахс адвокатнинг стажёри бўлиши мумкин.\nБелгиланган тартибда муомалага лаёқатсиз ёки муомала лаёқати чекланган деб топилган, шунингдек судланганлик ҳолати тугалланмаган ёки судланганлиги олиб ташланмаган шахс адвокатнинг стажёри бўлиши мумкин эмас.\nСтажировка адвокатлик тузилмасида ўталади. Адвокатнинг стажёри ўз фаолиятини адвокат раҳбарлигида, унинг алоҳида топшириқларини бажарган ҳолда амалга оширади. Стажёр адвокатлик фаолияти билан мустақил равишда шуғулланишга ҳақли эмас.\nАдвокат стажёрининг меҳнат шароитлари қонун ҳужжатларида белгиланган тартибда тузиладиган меҳнат шартномаси билан белгиланади.\nАдвокат стажёрининг фаолиятини ташкил этиш тартиби Ўзбекистон Республикаси Адлия вазирлиги томонидан Адвокатлар палатаси билан келишилган ҳолда белгиланади.\n(81-модда билан Ўзбекистон Республикасининг 2008 йил 31 декабрдаги ЎРҚ-198-сонли Қонунига асосан киритилган — ЎР ҚҲТ, 2008 й., 52-сон, 514-модда)\nАдвокат адвокатлик сирини сақлаши шарт. Адвокатлик сири жумласига ишонч билдирувчи шахс (ҳимоя остидаги шахс) адвокатдан ёрдам сўраб мурожаат этганлигининг ўзи, ишонч билдирувчи шахс (ҳимоя остидаги шахс) ёрдам сўраб мурожаат этган масалалар, адвокатдан ишонч билдирувчи шахс (ҳимоя остидаги шахс) олган маслаҳатлар, насиҳатлар ва тушунтиришларнинг моҳияти, адвокатнинг ишонч билдирувчи шахс (ҳимоя остидаги шахс) билан ўтказган суҳбатида тўхтаб ўтилган барча масалалар киради.\nАдвокат, адвокат ёрдамчиси, адвокат стажёри, адвокатлар бюролари, ҳайъатлари ва фирмалари мансабдор шахслари ва техник ходимларининг адвокатлик сири бўлмиш маълумотларни ошкор этиши ва бу маълумотлардан ўз манфаатлари ёки учинчи шахслар манфаатлари йўлида фойдаланиши ман этилади.\n(9-модданинг матни Ўзбекистон Республикасининг 2008 йил 31 декабрдаги ЎРҚ-198-сонли Қонуни таҳририда — ЎР ҚҲТ, 2008 й., 52-сон, 514-модда)\n91-модда. Юридик ёрдам кўрсатиш тўғрисидаги битим (шартнома)\nАдвокатлик фаолияти адвокат ва ишонч билдирувчи шахс (ҳимоя остидаги шахс) ўртасида тузиладиган юридик ёрдам кўрсатиш тўғрисидаги битим (шартнома) асосида амалга оширилади.\nЮридик ёрдам кўрсатиш тўғрисидаги битим (шартнома) ишонч билдирувчи шахс (ҳимоя остидаги шахс) билан адвокат ўртасида ишонч билдирувчи шахснинг (ҳимоя остидаги шахснинг) ўзига ёки у тайинлаган шахсга юридик ёрдам кўрсатиш учун оддий ёзма шаклда тузиладиган фуқаролик-ҳуқуқий шартномадан иборатдир.\nЮридик ёрдам кўрсатиш тўғрисидаги битимни (шартномани) бекор қилиш масалалари, агар ушбу Қонунда бошқача қоида назарда тутилган бўлмаса, Ўзбекистон Республикасининг Фуқаролик кодекси билан тартибга солинади.\nАдвокат, унга қайси адлия органи томонидан гувоҳнома берилганлигидан қатъи назар, ишонч билдирувчи шахс (ҳимоя остидаги шахс) билан юридик ёрдам кўрсатиш тўғрисидаги битимни (шартномани), унинг яшаш жойи ёки жойлашган еридан қатъи назар, тузишга ҳақли.\nЮридик ёрдам кўрсатиш тўғрисидаги битимнинг (шартноманинг) муҳим шартлари қуйидагилардан иборат:\nтопшириқни бажаришни ишончли вакил сифатида ўз зиммасига олган адвокат ҳақидаги, унинг гувоҳномаси реквизитлари кўрсатилган ҳолдаги маълумотлар;\nкўрсатилаётган юридик ёрдам учун ишонч билдирувчи шахс (ҳимоя остидаги шахс) томонидан ҳақ тўлаш шартлари;\nадвокатнинг топшириқни бажариш билан боғлиқ харажатларини компенсация қилиш тартиби ва миқдори;\nтопшириқни бажаришни ўз зиммасига олган адвокат жавобгарлигининг миқдори ва хусусияти.\nАдвокатнинг ҳақ олиши ҳамда топшириқни бажариши билан боғлиқ харажатларини компенсация қилиш ҳуқуқи ишонч билдирувчи шахснинг (ҳимоя остидаги шахснинг) махсус рухсатисиз учинчи шахсларга берилиши мумкин эмас.\nИшонч билдирувчи шахс (ҳимоя остидаги шахс) томонидан адвокатга тўланадиган ҳақ ва адвокатнинг топшириқни бажариш билан боғлиқ харажатларини компенсация қилиш юридик ёрдам кўрсатиш тўғрисидаги битимда (шартномада) назарда тутилган тартибда ҳамда муддатларда тегишли адвокатлик тузилмасининг кассасига кирим қилиниши ёки адвокатлик тузилмасининг банкдаги ҳисобварағига ўтказилиши шарт.\n(91-модда Ўзбекистон Республикасининг 2008 йил 31 декабрдаги ЎРҚ-198-сонли Қонунига асосан киритилган — ЎР ҚҲТ, 2008 й., 52-сон, 514-модда)\nАдвокатларнинг меҳнатига жисмоний ва юридик шахслардан уларга юридик ёрдам кўрсатилганлиги учун адвокатлик тузилмаларига келиб тушган маблағлар ҳисобидан ҳақ тўланади. Маблағлар етарли бўлмаган тақдирда, Адвокатлар палатасининг юридик маслаҳатхонани ташкил этган ҳудудий бошқармаси ушбу юридик маслаҳатхонанинг таъминоти учун қўшимча маблағлар ажратади.\nЮридик хизмат учун ҳақ тўлаш адвокат билан ишонч билдирувчи шахс (ҳимоя остидаги шахс) ўртасида ихтиёрий равишда тузиладиган битим (шартнома) асосида амалга оширилади.\n(11-модданинг матни Ўзбекистон Республикасининг 2008 йил 31 декабрдаги ЎРҚ-198-сонли Қонуни таҳририда — ЎР ҚҲТ, 2008 й., 52-сон, 514-модда)\nАдвокатга давлат ижтимоий суғуртаси бўйича нафақалар белгилаш ва тўлаш, унинг давлат пенсия таъминоти ва жамғариб бориладиган пенсия таъминоти қонун ҳужжатларига мувофиқ амалга оширилади.\nҚаранг: Ўзбекистон Республикасининг «Фуқароларнинг давлат пенсия таъминоти тўғрисида»ги ва «Фуқароларнинг жамғариб бориладиган пенсия таъминоти тўғрисида»ги қонунлари.\n(12-модданинг иккинчи қисми Ўзбекистон Республикасининг 2005 йил 23 сентябрдаги ЎРҚ-8-сонли Қонуни таҳририда — ЎР ҚҲТ, 2005 й., 37-38-сон, 280-модда)\n121-модда. Адвокатлар палатаси\nАдвокатлар палатаси Ўзбекистон Республикаси барча адвокатларининг мажбурий аъзолигига асосланган нотижорат ташкилотидир.\nАдвокатлар палатаси ўзининг Қорақалпоғистон Республикаси, вилоятлар ва Тошкент шаҳрида тузиладиган ҳудудий бошқармалари билан биргаликда адвокатуранинг ягона ўзини ўзи бошқариш тизимини ташкил этади.\nАдвокатлар палатаси адвокатларнинг қонун ҳужжатларига мувофиқ амалга ошириладиган фаолиятига аралашмаслик принципи асосида фаолият кўрсатади.\nАдвокатлар палатасининг вазифалари ва ваколатларига ўхшаш вазифалар ва ваколатларга эга бўлган бошқа ташкилотларни ташкил этишга йўл қўйилмайди.\nАдвокатлар Адвокатлар палатаси ва унинг ҳудудий бошқармаларининг мажбуриятлари бўйича жавоб бермайди, адвокатларнинг мажбуриятлари бўйича эса, Адвокатлар палатаси ва унинг ҳудудий бошқармалари жавоб бермайди.\nАдвокатлар палатаси ва унинг ҳудудий бошқармаларининг ўз ваколатлари доирасида қабул қилган қарорлари барча адвокатлик тузилмалари ва адвокатлар учун мажбурийдир.\nАдвокатлар палатаси фаолиятини молиялаштириш Адвокатлар палатаси Конференцияси томонидан миқдори белгиланадиган кириш ва аъзолик бадаллари ҳамда қонун ҳужжатларида тақиқланмаган бошқа маблағлар ҳисобидан амалга оширилади.\n122-модда. Адвокатлар палатасининг асосий вазифалари\nАдвокатлар палатасининг асосий вазифалари қуйидагилардир:\nадвокатлик тузилмаларининг фаолиятини марказлаштирилган ҳолда мувофиқлаштириб бориш;\nадвокатурани янада ривожлантиришга, унинг обрў-эътиборини оширишга, адвокатуранинг инсон ҳуқуқлари ва эркинликларини ҳимоя қилишдаги ролини кучайтиришга кўмаклашиш;\nаҳолининг ҳуқуқий билимлари ва ҳуқуқий маданиятини оширишга қаратилган ҳуқуқий тарғибот чора-тадбирларни амалга ошириш;\nқонун ҳужжатларини ва ҳуқуқни қўллаш амалиётини такомиллаштириш, ҳуқуқий тартибга солишнинг яхлитлигини ҳамда қонун ҳужжатлари нормаларининг бир хилда қўлланилишини таъминлашга доир таклифлар киритиш;\nадвокатура фаолиятини тартибга солувчи норматив-ҳуқуқий ҳужжатлар лойиҳаларини ишлаб чиқишда иштирок этиш, улар юзасидан таклифлар тайёрлаш;\nадвокатларнинг ҳуқуқлари ва қонуний манфаатларини ифодалаш ҳамда ҳимоя қилиш, шу жумладан давлат ва хўжалик бошқаруви органлари билан муносабатларда, шунингдек судда уларнинг ҳуқуқлари ва қонуний манфаатларини ифодалаш ҳамда ҳимоя қилиш;\nадвокатларни уларнинг касбий фаолияти билан боғлиқ таъқиблардан, чеклашлар ва тажовузлардан ҳимоя қилиш бўйича чоралар кўриш;\nадвокатларнинг касбий тайёргарлиги ва малака оширишини ташкил этиш;\nаҳолининг юридик ёрдамдан фойдалана олиш имкониятини туманлар ва шаҳарларда юридик маслаҳатхоналар ташкил этиш орқали таъминлаш;\nадвокатура фаолияти тўғрисидаги статистик маълумотларни тўплаш ва ўрганиш, адвокатларнинг ижобий иш тажрибасини оммалаштириш, адвокатлик тузилмаларига услубий ёрдам кўрсатиш;\nадвокатлар томонидан қонун ҳужжатларига, Адвокатнинг касб этикаси қоидаларига, адвокатлик сири ва адвокат қасамёдига риоя этилиши устидан назоратни амалга ошириш.\nАдвокатлар палатаси қонун ҳужжатларига мувофиқ бошқа вазифаларни ҳам амалга ошириши мумкин.\n123-модда. Адвокатлар палатасининг органлари ва мансабдор шахслари\nАдвокатлар палатасининг Конференцияси палатанинг юқори органи бўлиб, камида беш йилда бир марта чақирилади.\nАдвокатлар палатаси Бошқаруви Адвокатлар палатасининг адвокатлар орасидан сайланадиган ижро этувчи органи бўлиб, палатанинг фаолиятига жорий раҳбарликни амалга оширади.\nАдвокатлар палатасининг раиси Ўзбекистон Республикаси Адлия вазирлигининг тақдимномасига биноан Адвокатлар палатасининг Конференцияси томонидан ушбу Конференция сайлаган Адвокатлар палатаси Бошқаруви аъзолари орасидан беш йил муддатга сайланади.\nАдвокатлар палатасининг раисини лавозимидан муддатидан олдин чақириб олиш Адвокатлар палатасининг уставида белгиланган ҳолларда Ўзбекистон Республикаси Адлия вазирлигининг тақдимномасига биноан Адвокатлар палатасининг Конференцияси томонидан амалга оширилади.\nАдвокатлар палатасининг тафтиш комиссияси Адвокатлар палатасининг молиявий назорат органи ҳисобланади ва адвокатлар орасидан сайланади.\nҚўшимча маълумот учун қаранг: Ўзбекистон Республикаси Вазирлар Маҳкамасининг 2008 йил 27 майдаги 112-сонли «Ўзбекистон Республикаси Адвокатлар палатаси фаолиятини ташкил этиш тўғрисида»ги қарори.\n124-модда. Адвокатлар палатасининг ҳудудий бошқармалари\nАдвокатлар палатасининг ҳудудий бошқармалари юридик шахс бўлиб, Адвокатлар палатаси томонидан тасдиқланадиган низомлар асосида фаолият кўрсатади.\nАдвокатлар палатаси ҳудудий бошқармаларининг раҳбарлари Адвокатлар палатасининг раиси томонидан лавозимга (тегишли ҳудудда фаолият кўрсатаётган адвокатлар орасидан) тайинланади ва лавозимдан озод қилинади.\n(121 — 124-моддалар Ўзбекистон Республикасининг 2008 йил 31 декабрдаги ЎРҚ-198-сонли Қонунига асосан киритилган — ЎР ҚҲТ, 2008 й., 52-сон, 514-модда)\nЗарур билимлар ва касбий малакаларга эга бўлган шахсларга лицензиялар бериш тўғрисидаги масалани ҳал этиш, адвокат қасамёдини қабул қилиш мақсадида, шунингдек адвокатларга нисбатан интизомий иш юритишни олиб бориш учун Адвокатлар палатасининг ҳудудий бошқармалари ҳузурида малака комиссиялари тузилади.\nМалака комиссиялари Адвокатлар палатаси ҳудудий бошқармаларининг ва адлия органларининг қўшма қарорлари билан адвокатлар ҳамда адлия органлари ходимларидан тенг миқдорда тузилади.\nМалака комиссияларининг қарорлари устидан келтирилган шикоятларни кўриб чиқиш, малака комиссияларининг иш тажрибасини умумлаштириш ва таҳлил қилиш учун Адвокатлар палатаси ҳузурида Олий малака комиссияси тузилади. Олий малака комиссиясининг таркиби Адвокатлар палатаси ва Ўзбекистон Республикаси Адлия вазирлигининг қўшма қарорлари билан адвокатлар ҳамда Ўзбекистон Республикаси Адлия вазирлиги ходимларидан тенг миқдорда тасдиқланади.\nҚаранг: Ўзбекистон Республикаси Адвокатлар палатаси ҳузуридаги Олий малака комиссияси тўғрисидаги низом (рўйхат рақами 1920, 14.03.2009).\nМалака комиссияларининг ваколатлари ва уларнинг фаолиятини ташкил этиш тартиби Ўзбекистон Республикаси Адлия вазирлиги томонидан Адвокатлар палатаси билан келишилган ҳолда белгиланади.\nҚаранг: Ўзбекистон Республикаси Адвокатлар палатасининг ҳудудий бошқармалари ҳузуридаги малака комиссиялари тўғрисидаги низом (рўйхат рақами 1921, 14.03.2009).\n(13-модданинг матни Ўзбекистон Республикасининг 2008 йил 31 декабрдаги ЎРҚ-198-сонли Қонуни таҳририда — Ўзбекистон Республикаси қонун ҳужжатлари тўплами, 2008 й., 52-сон, 514-модда)\n131-модда. Адвокат мақомини тўхтатиб туриш\nАдвокат мақомини тўхтатиб туриш адвокатга гувоҳнома берган адлия органининг қарори билан қуйидаги ҳолларда амалга оширилади:\nадвокат адвокатлик фаолияти билан бирга олиб бориб бўлмайдиган доимий лавозимга сайланганда ёки тайинланганда — иш даврига;\nадвокат қонун ҳужжатларида белгиланган тартибда бедарак йўқолган деб топилганда — бедарак йўқолган деб топиш ҳақидаги қарор суд томонидан бекор қилингунига қадар бўлган даврга;\nадвокат ҳарбий хизматга чақирилганда — ҳарбий хизматни ўташ даврига;\nсуд томонидан адвокатга нисбатан тиббий йўсиндаги мажбурлов чораларини қўллаш тўғрисида қарор қабул қилинганда, агар суднинг мазкур қарори ушбу Қонуннинг 16-моддасига мувофиқ лицензиянинг амал қилишини тугатиш учун асос бўлмаса, — тиббий йўсиндаги мажбурлов чоралари суд томонидан бекор қилингунига қадар ёки ўзгартирилгунига қадар бўлган даврга;\nушбу Қонуннинг 15-моддасига мувофиқ лицензиянинг амал қилиши тўхтатиб турилганда — лицензиянинг амал қилиши тўхтатиб турилган даврга;\nадвокатлик тузилмаси тугатилганда ёки адвокат ундан чиққанида — адвокат томонидан уч ойдан ошмайдиган муддатда амалга ошириладиган бошқа адвокатлик тузилмаси ташкил этилгунига қадар ёхуд мавжуд адвокатлик тузилмаларидан бирига киргунига қадар бўлган даврга.\nАдвокатлик мақомини тўхтатиб туриш ҳақидаги қарор қабул қилинган кундан эътиборан адвокат мақоми тўхтатилади.\nАдлия органи уч кунлик муддат ичида адвокатнинг гувоҳномасини олиб қўяди, бундан адвокат бедарак йўқолган деб топилган ҳол мустасно ва Адвокатлар палатасининг тегишли ҳудудий бошқармасига адвокат мақоми тўхтатилганлиги ҳақида хабар беради. Адвокат мақомининг тўхтатиб турилиши адвокатнинг Адвокатлар палатасига аъзолиги тўхтатиб турилишига сабаб бўлади.\nАдвокат мақомининг тўхтатиб турилиши мазкур адвокатга нисбатан қонунда назарда тутилган кафолатларнинг амал қилиши тўхтатилишига олиб келади, ушбу Қонун 10-моддасининг учинчи ва тўртинчи қисмларида ҳамда «Адвокатлик фаолиятининг кафолатлари ва адвокатларнинг ижтимоий ҳимояси тўғрисида»ги Ўзбекистон Республикаси Қонунининг 6-моддаси тўртинчи ва бешинчи қисмларида назарда тутилган кафолатлар бундан мустасно.\nАдвокат мақоми тўхтатиб турилган шахс адвокат мақомини тўхтатиб туриш учун асос бўлган ҳоллар тугатилганидан кейин уч ой ичида адвокатлик фаолиятига киришиши керак. Мазкур талабни бажармаслик лицензиянинг амал қилиши ушбу Қонуннинг 16-моддасида белгиланган тартибда тугатилишига сабаб бўлади.\n(131-модда Ўзбекистон Республикасининг 2008 йил 31 декабрдаги ЎРҚ-198-сонли Қонунига асосан киритилган — ЎР ҚҲТ, 2008 й., 52-сон, 514-модда)\n14-модда. Адвокатнинг интизомий жавобгарлиги\nАдвокат томонидан адвокатура тўғрисидаги қонун ҳужжатлари талаблари, Адвокатнинг касб этикаси қоидалари, адвокатлик сири ва адвокат қасамёди бузилганлиги унга нисбатан интизомий чоралар қўлланилишига сабаб бўлади.\nИнтизомий иш юритиш Адвокатлар палатасининг тегишли ҳудудий бошқармаси ёки адвокатга гувоҳнома берган адлия органи томонидан қўзғатилади.\nИнтизомий иш юритишни қўзғатиш учун қуйидагилар асос бўлади:\nадвокатура тўғрисидаги қонун ҳужжатларининг, Адвокатнинг касб этикаси қоидалари, адвокатлик сирининг ва адвокат қасамёдининг адвокат томонидан бузилиши Адвокатлар палатасининг ҳудудий бошқармаси ёки адлия органи томонидан аниқланганлиги;\nадвокатнинг ноқонуний хатти-ҳаракатлари юзасидан жисмоний ёки юридик шахсларнинг мурожаатлари;\nсуднинг адвокатга нисбатан чиқарган хусусий ажрими.\nИнтизомий иш юритишни кўриб чиқиш натижалари бўйича адвокатга нисбатан қуйидаги интизомий жазо чоралари қўлланилиши мумкин:\nогоҳлантириш (малака комиссиясининг қарорига асосан);\nлицензиянинг амал қилишини олти ойгача муддатга тўхтатиб туриш (ушбу Қонун 15-моддаси биринчи қисмининг учинчи ва тўртинчи хатбошиларига мувофиқ);\nлицензиянинг амал қилишини тугатиш (ушбу Қонун 16-моддаси биринчи қисмининг тўққизинчи, ўнинчи ва ўн биринчи хатбошиларига мувофиқ).\nМалака комиссияси томонидан қарор қабул қилингунига қадар адвокат интизомий иш қўзғатилишига сабаб бўлган шикоятни берган шахс билан ярашув чораларини кўришга ҳақли.\nАдвокатлик тузилмалари меҳнат интизомини бузганлик учун адвокатга нисбатан меҳнат тўғрисидаги қонун ҳужжатларига мувофиқ интизомий жазо чораларини қўллашга ҳақли.\n(14-модда Ўзбекистон Республикасининг 2008 йил 31 декабрдаги ЎРҚ-198-сонли Қонуни таҳририда — ЎР ҚҲТ, 2008 й., 52-сон, 514-модда)\n15-модда. Лицензиянинг амал қилишини тўхтатиб туриш\nЛицензиянинг амал қилишини тўхтатиб туриш адвокатга гувоҳнома берган адлия органининг қарори билан қуйидаги ҳолларда амалга оширилади:\nадвокат жиноий жавобгарликка тортилганда, у айбланувчи тариқасида жалб этилган пайтдан бошлаб ва суд ҳукми қонуний кучга киргунига қадар ёхуд реабилитация қилувчи асосларга биноан уни жиноий жавобгарликдан озод этиш тўғрисида қарор қабул қилингунига қадар;\nадвокат томонидан адвокатура тўғрисидаги қонун ҳужжатлари талаблари, Адвокатнинг касб этикаси қоидалари, адвокатлик сири ва адвокат қасамёди бузилганлиги аниқланганда (малака комиссиясининг қарорига асосан);\nадвокатлар палатаси ҳудудий бошқармасининг ёки адлия органининг ўз ваколатлари доирасида қабул қилинган, шу жумладан адвокатнинг зиммасига аниқланган қоидабузарликларни бартараф этиш мажбуриятини юклайдиган қарорлари адвокат томонидан бажарилмаганда ёки лозим даражада бажарилмаганда (малака комиссиясининг қарорига асосан).\nЛицензиянинг амал қилишини тўхтатиб туриш муддати олти ойдан ошиши мумкин эмас, адвокат жиноят ишида иштирок этишга айбланувчи тариқасида жалб қилинган ҳол бундан мустасно. Лицензиясининг амал қилиши тўхтатиб турилган шахс лицензиянинг амал қилишини тўхтатиб туришга олиб келган ҳолатларни, агар улар бартараф этиб бўлмайдиган хусусиятга эга бўлмаса, кўрсатилган муддатда бартараф этиши шарт.\nАдлия органининг лицензиянинг амал қилишини тўхтатиб туриш тўғрисидаги қарори устидан судга шикоят қилиниши мумкин.\nЛицензиянинг амал қилишини тўхтатиб туриш адвокат мақомининг тўхтатиб турилишига сабаб бўлади.\n(15-модда Ўзбекистон Республикасининг 2008 йил 31 декабрдаги ЎРҚ-198-сонли Қонуни таҳририда — ЎР ҚҲТ, 2008 й., 52-сон, 514-модда)\n16-модда. Лицензиянинг амал қилишини тугатиш\nЛицензиянинг амал қилишини тугатиш адвокатга гувоҳнома берган адлия органининг қарори билан қуйидаги ҳолларда амалга оширилади:\nадвокат лицензиянинг амал қилишини тугатиш тўғрисидаги ариза билан мурожаат этганда, агар ишонч билдирувчи шахс (ҳимоя остидаги шахс) буни талаб қилса, илгари қабул қилинган топшириқни бажариб бўлганидан сўнг;\nагар талабгор лицензия бериш учун қарор қабул қилинганлиги тўғрисида билдиришнома юборилган (топширилган) пайтдан эътиборан уч ой ичида лицензия берганлик учун давлат божи тўланганлигини тасдиқловчи ҳужжатни адлия органига тақдим этмаган бўлса;\nушбу Қонун 31-моддасининг олтинчи қисмида ва 131-моддасининг бешинчи қисмида назарда тутилган талаблар бажарилмаганда;\nадвокатнинг муомала лаёқати чекланганда ёки у белгиланган тартибда муомалага лаёқатсиз деб топилганда;\nсуднинг адвокатни жиноят содир этишда айбдор деб топиш ҳақидаги айблов ҳукми қонуний кучга кирганда;\nкасбига доир вазифаларини уч ой ичида узрсиз сабабларга кўра бажармаганда (малака комиссиясининг қарорига асосан);\nадвокат томонидан адвокатура тўғрисидаги қонун ҳужжатлари талаблари, Адвокатнинг касб этикаси қоидалари, адвокатлик сири ва адвокат қасамёди мунтазам равишда ёки бир марта қўпол равишда бузилганда, адвокатнинг шаъни ва қадр-қимматига доғ туширадиган ҳамда адвокатуранинг обрўсини туширадиган қилмиш содир этилганда (малака комиссиясининг қарорига асосан);\nлицензиясининг амал қилиши тўхтатиб турилган шахс лицензиянинг амал қилиши тўхтатиб турилишига олиб келган ҳолатларни лицензиянинг амал қилиши тўхтатиб турилган муддатларда бартараф этмаганда (малака комиссиясининг қарорига асосан);\nадвокат Ўзбекистон Республикаси фуқаролигини йўқотганда;\nадвокат вафот этганда ёки суднинг уни вафот этган деб эълон қилиш ҳақидаги қарори қонуний кучга кирганда.\nЛицензиянинг амал қилиши суднинг қарорига кўра ҳам тугатилиши мумкин.\nЛицензиянинг амал қилишини тугатиш адвокат мақомининг тугатилишига сабаб бўлади.\nАдлия органи уч кунлик муддатда Адвокатлар палатасининг тегишли ҳудудий бошқармасини адвокат мақомининг тугатилганлиги ҳақида хабардор қилади, шунингдек тегишли хабарни оммавий ахборот воситаларида эълон қилади. Адвокат мақомининг тугатилиши адвокатнинг Адвокатлар палатасига аъзолиги тугатилишига сабаб бўлади.\nУшбу модда биринчи қисмининг ўнинчи ва ўн биринчи хатбошларида назарда тутилган асосларга кўра лицензиясининг амал қилиши тугатилган шахс уч йил мобайнида талабгор бўлишга ҳақли эмас.\n(16-модда Ўзбекистон Республикасининг 2008 йил 31 декабрдаги ЎРҚ-198-сонли Қонуни таҳририда — ЎР ҚҲТ, 2008 й., 52-сон, 514-модда)\nадвокатлик тузилмалари ва Адвокатлар палатасининг фаолиятига кўмаклашади;\nадвокатура фаолияти тўғрисидаги статистик маълумотларни ўрганади;\nадвокатларнинг малакасини оширишга доир тадбирларни амалга оширишга кўмаклашади;\nадвокатлар томонидан лицензия талаблари ва шартларига, шунингдек адвокатлик тузилмалари томонидан таъсис ҳужжатларига, уставда белгиланган фаолиятига, қайта рўйхатдан ўтиш ва тугатиш тартибига риоя этилишини назорат қилади;\nадвокатлик гувоҳномасининг шаклини ва уни бериш тартибини тасдиқлайди;\nордер шаклини тасдиқлайди.\nЎзбекистон Республикаси Адлия вазирлиги ҳамманинг фойдаланиши учун очиқ бўлган Адвокатларнинг йиғма давлат реестрини юритади. Адлия органлари адвокатларнинг тегишли давлат реестрларини юритади. Адвокатларнинг йиғма давлат реестрини ҳамда адвокатларнинг давлат реестрини юритиш тартиби Ўзбекистон Республикаси Адлия вазирлиги томонидан белгиланади.\n(17-модданинг матни Ўзбекистон Республикасининг 2008 йил 31 декабрдаги ЎРҚ-198-сонли Қонуни таҳририда — ЎР ҚҲТ, 2008 й., 52-сон, 514-модда)\n(Ўзбекистон Республикаси Олий Мажлисининг Ахборотномаси, 1997 й., 2-сон, 48-модда; 2001 й., 1-2-сон, 23-модда; 2003 й., 5-сон, 67-модда; 2004 й., 1-2-сон, 18-модда; Ўзбекистон Республикаси Қонун ҳужжатлари тўплами, 2005 й., 37-38-сон, 280-модда; 2008 й., 52-сон, 514-модда; 2009 й., 39-сон, 423-модда)


Россиядаги иқтисодий турғунлик Марказий Осиёни устуворликларни қайта кўриб чиқишга ундамоқда\nРоссиянинг 2019 йилги иқтисодий кўрсаткичлари ҳукумат башорат қилган ижобий прогнозлардан анча ёмон бўлиб чиқди.\nМосквада тиланчилик қилаётган аёл, 2019 йил 27 март. Россиянинг 2019 йилги иқтисодий кўрсаткичлари ҳукумат башорат қилган ижобий прогнозлардан анча ёмон бўлиб чиққан. (Юрий Кадобнов/AFP)\nОЛМАОТА – Москванинг иқтисодий стратегиясидаги муваффақиятсизликлар Марказий Осиёлик меҳнат мигрантлари учун сезиларли бўлди. Уларнинг кўпчилиги иш жойини йўқотмоқда ва ишга жойлаша олмаяпти.\nМамлакат иқтисодий тараққиёт вазирлигига кўра, 2019 йилда Россия ялпи ички маҳсулоти (ЯИМ) 1,4 фоизга ошган, ўтган йили бу кўрсаткич 2,5 фоизни ташкил этган.\nҲатто бундай паст кўрсаткичлар ҳам Россиянинг иқтисодий ҳолатига юқори баҳо бериш бўлади.\nЖаҳон банки маълумотларига кўра, Россиянинг 2019 йилдаги ялпи ички маҳсулоти 1,2 фоизга тенг бўлган.\nОлмаотадаги қурилиш объекти, 11 декабрь. (Файл)\n2015 йилда нефть нархи тушиб кетгач, Москва ўз иқтисодий стратегиясини ўзгартирди, харажатларни кенг миқёсда қисқартириш ва бюджетни тежаш йўлини танлади. 2014 йилда Кремль Қримни ноқонуний аннексия қилганидан сўнг Ғарб давлатлари томонидан киритилган санкцияларидан азият чекди.\nАҳоли даромади инфляция суръатларига дош беролмай тушиб кетиши натижасида турмуш даражаси ҳам ёмонлашган. 2013 йилдан 2018 йилгача Россияда аҳоли даромади бир йилда 5,3 фоизга ошган бўлса, инфляция кўрсаткичи ўртача 7,4 фоизга ошган. Бу ҳақда Россия федерал статистика хизмати (Росстат) хабар берган.\n2019 йилнинг биринчи чорагида Россия аҳолисидан 14,3 фоизининг ойлик маоши 10753 рублни (март ойидаги курс бўйича 165 АҚШ доллари) ташкил этиб, кун кечириш учун зарур бўлган кўрсаткичдан ҳам пастроққа тушган. Бу 20,9 миллион киши ёки ўтган йилгига нисбатан ярим миллионга кўп демакдир.\nБу Россия иқтисодиётидаги муҳим секторлардан бири ва Марказий осиёлик меҳнат мигрантлари учун иш манбаи бўлган қурилиш соҳасига сезиларли таъсир кўрсатди.\nРосстатга кўра, 2019 йилнинг биринчи чорагида Россиядаги қурилиш компанияларининг 45 фоизи иш ҳажмининг камайгани ҳақида хабар берган.\nИқтисодчиларга кўра, қурилиш соҳасидаги пасайиш натижасида 2020 йилда қурилаётган биноларнинг ярмигина фойдаланишга топширилади, деб хабар беради Rambler.ru.\nМарказий осиёликлар учун оғир дамлар\nТошкентлик Норбек Аҳмедов ўтган йили Россиянинг Новосибирск шаҳридан қайтиб келган. У бир неча ой давомида қурилиш соҳасида иш топа олмаган.\n«Россияда иш топиш жуда қийин бўлиб қолган», деди у. «Бир неча йил олдин мен қурилиш ва таъмирлаш ишларини бажариб бир ойда 1000 АҚШ доллари ишлаб топар эдим, ҳозир эса умуман бундай имконият йўқ.»\nСўнгги йилларда, қашшоқликка юз тутаётган россияликлар маҳаллий иш бозорида Марказий осиёликлар билан рақобатлаша бошладилар, деди Аҳмедов.\n«Аввал Россияда қурилиш ёки юк ташишда ишлашни истайдиган россияликлар жуда кам эди, ҳозир эса улар иш танламаяпти ва иш берувчилар ҳам уларни маъқул кўрмоқда», деди у.\nАйни дамда Аҳмедов Тошкентдаги чинни заводида меҳнат қилмоқда.\nУнинг сўзларига кўра, маош яхши. У ҳозир ва кейинчалик ҳам Россияга ишлашга кетмоқчи эмас.\nРоссия президенти Владимир Путин феврал ойи ўрталарида Санкт-Петербургга сафари чоғида оддий россияликларнинг ўз норозилигини очиқчасига билдираётганига гувоҳ бўлди.\nAFPнинг хабар беришича, феврал ойи ўрталарида Путин кутилмаган вазият билан юзма-юз келди – россиялик аёл унга «ойига 10800 рубл (161 АҚШ доллари) ногиронлик нафақасига бир ой яшаб бўладими?» деб савол берди.\nСанкт-Петербургга ташрифи чоғида Путиннинг олдига тўпланган ўткинчи фуқаролар уни мобил телефонлари орқали тасвирга олганлар.\nАёл Путиндан: «Aйтинг-чи, 10800 рубл (161 доллар) билан бир ой яшаса бўладими?» деб сўраган.\n«Менимча, бу жуда қийин», деб жавоб берган Путин паст овозда Россия ОАВда тарқалган видеотасвирда.\nПутиннинг бу рақамлардан бехабарлигини тахмин қилган аёл кундалик харажатларни санаб ўтган.\nУнинг айтишича, бир марта озиқ-овқат дўконига бориш билан камида 1000 рубл (15 доллар) сарфланади, хонадон учун коммунал тўловлар эса ойига камида 4000 рублга (60 доллар) тенг.\n«Бизда ҳали ҳам жуда катта ижтимоий муаммолар бор», деди Путин.\n«Унда нега улар ҳал қилинмаяпти?» деб эътироз билдирди аёл.\n«Ҳал қилиняпти», деди Путин.\nРоссияни қайта кўриб чиқиш\nРоссиядаги иқтисодий турғунлик Марказий Осиё давлатларини Россиянинг стратегик шерик сифатидаги аҳамиятини қайта кўриб чиқишга ундаган.\nПрезидент Шавкат Мирзиёев ҳукумат тепасига келганидан кейин дунёга ўз эшикларини оча бошлаган Ўзбекистон январ ойида Россия раҳбарлигидаги Евросиё иқтисодий иттифоқига (ЕОИИ) аъзо бўлишдан бош тортди. Бунинг ўрнига у кузатувчи мақомини танлаган.\n«Биз бу иттифоққа аъзо бўлиб кирмаяпмиз», деган эди Мирзиёев ўшанда ўз нутқида.\nБу қарор кўплаб ўзбекистонликлар Россияда меҳнат мигранти бўлиб ишлаётган бир пайтда қабул қилинди.\nЎзбекистоннинг олдида меҳнат миграциясини қўллаб-қувватлашдан муҳимроқ вазифалар бор, дейди Тошкентдаги «Билимлар карвони» илмий-тадқиқот маркази директори Фарҳод Толипов.\n«Тошкент ЕОИИга аъзо бўлиш-бўлмаслик масаласида меҳнат миграциясига ўхшаган омилларга таянмаслиги керак. Бу масалани Москва билан тўғридан-тўғри музокаралар орқали ҳал қилиш ҳам мумкин», деди у.\nБу орада АҚШ Марказий Осиё мамлакатлари учун тобора жозибадор шерикка айланиб бормоқда.\nФеврал ойида АҚШ Давлат котиби Майк Помпеонинг айрим постсовет мамлакатлар, жумладан Қозоғистон ва Ўзбекистонга ташрифи янги иқтисодий битимлар, хусусан, сармояларни жалб қилиш масаласида анча самарали бўлди.\nМарказий Осиёнинг икки республикаси раҳбарлари АҚШ билан ҳамкорликни кучайтириш истагини яширмадилар.\n«Россиянинг қандай йўлни тутишидан қатъи назар, Ўзбекистон ва Қозоғистон АҚШ билан ҳамкорлик қилишга тайёр эканликларини намойиш қилмоқдалар», деган эди Мустақил Давлатлар Ҳамдўстлиги (МДҲ) ва Марказий Осиё мамлакатлари бўйича москвалик эксперт Аркадий Дубнов 3 феврал куни Россиянинг «Эхо Москвы» мустақил радиостанцияси эфирида.\nРоссия учун Марказий Осиё давлатларининг ривожланмаслиги ва Россиядан камида икки қадам орқада қолиши жуда муҳим. ЕОИИ айнан шунинг учун тузилган! Россия санкциялар остида, иқтисодиёт ривожланмаяпти, Марказий Осиё мамлакатларида эса ялпи ички маҳсулотнинг йилига камида 5 фоизлик ўсиши кузатилмоқда! Бундай ўсиш суръати давом этса, улар ўз-ўзини бемалол таъминлай оладиган мамлакатга айланади ва Россия измига юришдан тўхтайди! Шунинг учун ҳам ЕОИИга қўшилганидан бери Қирғизистон ва Арманистонда бирорта автомобиль заводи қурилмади! Бир дона трактор заводи ҳам йўқ! Бу ҳақда ўйламасангиз ҳам бўлади! Ҳамма нарсани Россиядан сотиб олинг ва аграр давлат бўлиб қолаверинг! Доим Россиянинг ортидан юринг! Акс ҳолда, Россияга бўйсунмай қўясиз!\nАҚШ ва Хитой бозоридаги ҳар қандай кўнгилсизликлардан Россиянинг ҳимоясизлигини тан олиш вақти келди, руслар улар билан рақобатлашиши учун 200 йил керак бўлади...\nРоссия руслар учун, этник камчилик учун эмас\nПрезидентнинг матбуот котиби Дмитрий Песков, Конституцияга «давлат ҳосил қилувчи халқлар» тушунчасини киритиш этник озчиликлар ҳуқуқларига путур етказмайди, деб баёнот берди. Аввалроқ Владимир Путин Давлат Думасига давлат ҳосил қилувчи халқларнинг тили сифатида рус тилини расмий давлат тили эканлиги ҳақида ўзгартиш киритишни таклиф қилган эди. Давлат қурилиши ва қонунчилик қўмитаси президентнинг ташаббусини маъқуллади.\nБундан 10 йил аввал Россияда ҳаёт зўр эди, лекин улар Қримни танлаш билан бўм-бўш чўнтакларни танладилар\nАслида санкциялар жуда яхши иш беради, улар Россияни ночорликка етаклашга улгурди\nҚашшоқлик ва қонунсизлик Большевиклар Москвасининг минг йиллик кучли асосидир


АБДУЛЛОҲ ИБН АМР АНГЛАБ ЕТГАН СИР » O'zbekiston musulmonlar idorasi Qashqadaryo viloyati vakilligi rasmiy sayti\nАБДУЛЛОҲ ИБН АМР АНГЛАБ ЕТГАН СИР\n20-02-2021, 11:23 21 Ўқиш режими + -\nАнас ибн Молик розийаллоҳу анҳу ривоят қилади: «Набий алайҳиссалом ҳузурларида ўтирар эканмиз, у зот алайҳиссалом: “Ҳозир мана шу дарадан (водийдан) олдингизга жаннатий киши кириб келади”, дедилар». Шу вақт соқолидан таҳорат суви томиб турган ансорлик одам кўринди. У кавушини чап қўлига кўтариб олганча келиб, салом берди.\nЭртаси куни Набий алайҳиссалом яна кечаги гапларини такрорладилар. Худди кечагидек яна ўша одам келди. Учинчи куни ҳам Пайғамбаримиз алайҳиссалом биринчи кун айтган гапларини такрорладилар. Ҳалиги ансорий яна шу тарзда кириб келди.\nРасулуллоҳ соллаллоҳу алайҳи ва саллам кетганларидан кейин, Абдуллоҳ ибн Амр ибн Ос розийаллоҳу анҳу ҳалиги одамнинг ортидан эргашиб борди. Кейин эшигини тақиллатиб: “Отам билан аразлашиб қолдим. Уч кун унинг олдига бормасликка қасам ичдим”, деб баҳона қилди ва: “Уч кунгача уйингиздан бошпана бериб туроласизми?” деб сўради. Ансорий рози бўлди.\nАнас ибн Молик розийаллоҳу анҳу айтади: «Абдуллоҳ ансорийнинг уйида уч кеча тунаганини гапириб берди: “У бирор марта кечаси (намозга) турганини кўрмадим. Фақат ўнг ёки чап томонига ёнбошлашидан олдин Аллоҳ таолони зикр этар, улуғларди. Бу ҳол бомдод намозига қадар давом этарди. Намоз вақти кирганида ўрнидан турарди».\nАбдуллоҳ сўзида давом этади: “Булардан ташқари, у фақат яхши гапларни сўзларди. Уч кун ўтгач, унинг амалларини арзимас санадим ва унга: “Эй Абдуллоҳ, отам билан орамизда ҳеч гап ўтмади. Лекин мен Расулуллоҳ соллаллоҳу алайҳи ва салламнинг уч бора: “Ҳозир мана шу дарадан (водийдан) олдингизга жаннатий киши кириб келади”, деганларини эшитдим. Уч бор сен кириб келдинг. Кейин уйингда тунаб, амалларингдан хабар топиб, сўнг уларга эргашмоқчи бўлдим. Лекин катта бир амал қилганингни кўрмадим. Расулуллоҳ соллаллоҳу алайҳи ва саллам (очиқ) айтмаган сендаги нарса нима?” деб сўради. Ансорий: “Сен кўрган нарсаларингдан ортиғи менда йўқ”, деб жавоб қилди.\nАбдуллоҳ айтади: “Унинг ёнидан кетдим. Ҳали у қадар узоқлашмасимдан бурун мени чақирди ва: “Сен кўрганбилганларингдан бошқа амалим йўқ. Фақат бир амалим бор. Мен ҳеч кимга ҳасад қилмайман”, деди. Шунда Абдуллоҳ: “Сен эришган ва биз эришолмаган нарса мана шудир”, деди (Имом Аҳмад ривояти).\nҲасад – энг хавфли иллат. У осмонда ва ерда содир этилган энг биринчи гуноҳдир. Худди олов ўтинни кул қилгани каби яхшиликларни кетказади. Ҳасад – Абу Жаҳл ҳамда Абдуллоҳ ибн Убай ибн Салулни имон неъматидан маҳрум этди. Мунофиқларни мусулмонларга қарши қайради. Кичик Юсуфни қудуққа ташлатди. Отасидан 40 йил фироқда яшаттирди. Адоват, ноҳақ қон тўкиш, бахтсизлик, ришталар узилишининг барига ҳасад сабабдир.\nНабий алайҳиссаломнинг: “Ҳозир мана шу дарадан (водийдан) олдингизга жаннатий киши кириб келади”, деб башорат беришларида ансорийнинг қалби ҳасаддан фориғ эканининг исботидир. Абдуллоҳ ибн Амр ибн Ос ҳам: “Сен эришган ва биз эришолмаган нарса мана шудир”, деб ансорийнинг нақадар буюк мақомга эришганини эътироф этишидир.\nНабий алайҳиссалом яна бир ҳадисда бундай огоҳлантирганлар: “Огоҳ бўлинглар, инсонда бир парча гўшт бор. Агар у тузалса, аъзоларнинг барчаси тузалади. Агар у бузилса, қолган аъзолар ҳам бузилади. Огоҳ бўлинглар, у қалбдир” (Муттафақун алайҳ).\nДемак, қалб мўминнинг ҳам маънан, ҳам жисмонан соғломлиги гаровидир. Ҳасад, нафрат, гинакудурат каби иллатлардан фориғ қалб соғломдир. Бандани Раббиси ҳузурида буюк мақомга эриштиради. Молдунё ва фарзандлар ҳам фойда бермайдиган кунда фақат соғлом қалб эгаларигина ютуққа эришадилар.\nАлбатта, инсонга намози, рўзаси, закоти, Қуръон тиловати фойда беради. Лекин буларданда кўпроқ қалбининг поклиги, яъни ҳасад, гинакудурат, нафрат каби иллатлардан покланиши фойда беради. Сабаби, жаннатга йўл қалбнинг поклигига кўра очилади. Андижон шаҳридаги «Қорақўрғон» жоме масжиди имом-хатиби\n“Ҳидоят” журналининг 2020 йил 12-сонидан


Америкалик телебошловчи Хиллари Клинтонни билмасдан “ўлдириб” қўйди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Америкалик телебошловчи Хиллари Клинтонни билмасдан “ўлдириб” қўйди\t15:13, 15 сентябрь\tАмериканинг ABC7 телеканали бошловчиси Джо Торрес тўғридан-тўғри эфирда АҚШ президентлигига номзод Хиллари Клинтонни ўлими ҳақида хабар берди. Джо Торрес янгиликларни номаълум сабабларга кўра “Хиллари Клинтоннинг ўлими ҳақидаги тезкор хабар” билан бошлади. Шу билан бирга у номзоднинг ўпкасида шамоллаш борлиги аниқланганини маълум қилди. Ҳозирча телеканал мазкур ҳодисага изоҳ бермади.\nМазкур кўрсатувни Mediaite сайти чоп этди ҳамда ҳар эҳтимолга қарши айни дамда Хиллари Клинтон тириклиги ҳақида ҳам эслатиб қўйди.\nЭслатиб ўтамиз, Хиллари Клинтон тадбирлардан бирида ўзини ёмон ҳис этиб, уни тарк этганди.\nАйни дамда шифокорлар Клинтоннинг ўпкасида пневмония борлигини аниқлаб, унга антибиотик дорилар буюришган.


Юк машиналари ишлаб чиқаришнинг кўпайгани айтилмоқда\nЎзбекистонда сўнгги 9 ой ичида MAN русумидаги юк автомобиллари ишлаб чиқариш деярли 35 фоизга ошгани¸ автобус ва енгил автомобиллар ишлаб чиқариш ҳажми кўпайгани айтилса-да, бу рақамлар тафтишга муҳтож.\nМатбуотда эълон қилинган маълумотга аниқлик киритган Ўзбекистон давлат статистика бошқармаси мулозими Озодлик билан микрофонсиз суҳбатда автомобил саноатидаги ўсиш бир оз бўрттирилганини таъкидлади.\nИсми сир қолишини истаган мулозимга кўра¸ юк машиналари ишлаб чиқариш ошди, деб айтиш унчалик тўғри эмас:\n- Гап шундаки, шу йилнинг 30 июл куни Самарқанд вилоятининг Жомбой туманида МАN немис юк машиналарини йиғиш ва хизмат кўрсатиш ишлаб чиқариш мажмуаси очилган эди. Мажмуа очилганидан бери ўтган даврда 632 юк машинаси ишлаб чиқарилди. Бу ўринда завод ўз режасидаги машиналарни ишлаб чиқди, дея оламиз. 35 фоиз ошди, деган рақамни айтиш сал бўрттириш бўлар эди¸ дейди мулозим.\nСуҳбатдошга кўра, бу ўринда “ишлаб чиқариш” деган жумла ўрнига “юк автомобили йиғилди” деган калима тўғрироқ бўлади:\n- Чунки барча комплектация деталлари Германиядан келтирилмоқда, бироқ MAN юк машиналари Тошкент трактор заводида ишлаб чиқариладиган прицеплар билан таъминланмоқда¸ дейди Ўзбекистон давлат статистика бошқармаси мулозими.\n“MAN Auto-Uzbekistan” қўшма корхонаси муассислари “Ўзавтосаноат” давлат ширкати ва Германиянинг “MAN Nutzfahrzeuge AG” ширкатидир. Корхона низом жамғармасининг уч миллион евро миқдорида экани айтилади. Ҳиссалар ўзбек томонига 51 фоиз, немис томонига 49 фоиз қилиб тақсимланган.\n2009 йил август ойида ташкил этилган MAN автомобилларини ишлаб чиқарувчи мажмуа бир йилда 5 мингта юк машинаси ишлаб чиқариш қувватига эга.\nКорхонанинг иккинчи йиғув линияси ишга тушгач, бу ерда 10 мингтагача автомобил ишлаб чиқариш имконияти яратилиши айтилмоқда.\nИлгари ўзбек оммавий ахборот воситалари Ўзбекистон ва Германиянинг бошқа бир ширкати - Daimler AG ҳамкорлигида мамлакатда Mercedes Benz автобуслари йиғилиши ҳақида айтилганди.\n2010 йилда Тошкентда Daimler AG ва "Ўзавтосаноат" ўртасида қўшма корхона тузиш ҳақида гаплашилган эди.\nБироқ бу ғоялар номаълум сабабларга кўра ҳаётга татбиқ этилмади.\n1992 йилда Хоразм вилоятининг Хазорасп туманида Германиянинг Мерседес юк машиналари ишлаб чиқарувчи ширкати билан ҳамкорликда бошланган лойиҳа ҳам самарасиз якун топган эди.\nАвтобус ва енгил автомобиллар ишлаб чиқариш кўпайди\nЎзбекистондаги расмий нашрлар мамлакатда кейинги 9 ой ичида автобус ва енгил автомобиллар ишлаб чиқариш 5 фоизга кўпайганини маълум қилди.\n12.uz нашрига кўра¸ Самарқанддаги автомобил заводида кейинги 9 ой мобайнида 742 автобус ишлаб чиқарилган.\n65 йўловчига мўлжалланган бу автобуслар Россиянинг "Эрмис" ширкати билан ҳамкорликда лойиҳалангани айтилади.\nБу автобусларга Германиянинг Deutz ширкати ишлаб чиқарган дизел моторлари ўрнатилган.\nМутлақ давлатга тегишли "СамАвто" корхонаси 2006 йилда банкрот деб топилган "СамҚўчАвто" Туркия-Ўзбекистон қўшма корхонаси ўрнида ташкил қилинган.\nСўнгги 9 ойда енгил автомобил ишлаб чиқариш ҳажми 6 фоизга ошгани эса "Ўзавтосаноат" хабарномасида билдирилди.\nМаълумотларга кўра, 2012 йилнинг январ ойидан сентябрга қадар Ўзбекистонда 175 мингдан кўп енгил автомобил ишлаб чиқарилган.


3 Декабрь 2021 08:03\nALMATY. Kazinform - Қозоғистонда болаларни эмлаш бўйича жуда яхши натижалар қайд этилган. Статистик маълумотларга кўра, болаларнинг 95 фоиздан ортиғи юқумли касалликларга қарши эмланади. Бу ҳақда UNISEFнинг болалар жамғармаси вакили, Қозоғистондаги ваколатхонаси раҳбари Aртур ван Дизен маълум қилди, дея хабар беради Kazinform мухбири.\nМаърузачининг сўзларига кўра, аъло натижалар билан бир қаторда, болалар ўртасида эмлаш орқали олдини олиш мумкин бўлган касалликлар ҳам кўпаймоқда.\n«Масалан, 2019 йилда 13 мингдан ортиқ қизамиқ касаллиги қайд этилган. Бу вакциналарни қамраб олишда жиддий камчиликлар мавжудлигидан далолат беради. Шунингдек, шифокорлар томонидан кўрсатилган контрендикацияга эга бўлган болалар сонининг кўпайишини кўрамиз. Масалан, 2020 йилда 22 минг бола муайян турдаги вакцинага кондрендикация кўрсатди, бу 2019 йилга нисбатан 38 фоизга кўпдир. Вакциналарни қамраб олишдаги бўшлиқ кенгайиб бормоқда, бу эса баъзи олдини олиш мумкин бўлган касалликларнинг такрорланишига олиб келади. Шунингдек, эмлаш орқали йўқолган касалликларнинг қайталаниши ҳолатлари ҳам бор», — деди Aртур ван Дизен.\nШунингдек, у кўплаб ота-оналар ҳали ҳам эмлашдан бош тортишини таъкидлади.\n«Вакцинани рад этиш масаласи пандемиядан олдин ҳам мавжуд эди. Биз бу йўналишда ишлашда давом этамиз. UNISEFнинг асосий вазифаси ота-оналарга вакцинани рад этиш сабабларини бартараф этишда ёрдам беришдир. Бунинг учун биз кўп иш қиламиз. Масалан, Қозоғистон Республикаси Ҳукумати билан ҳамкорликда эмлаш бўйича янги веб-сайт очдик. У ерда ота-оналар эмлаш ҳақидаги барча маълумотларни топишлари мумкин. Масалан, вакцина нимадан иборат, эмлаш жадвали, эмлаш мумкин бўлган жой ва бошқалар. Шундай қилиб, биз эмлаш ҳақидаги баъзи афсоналарнинг олдини оламиз. Болаларни эмлаш керак, акс ҳолда улар касал бўлиб, яна мактабларни ёпишлари мумкин. Бу таълимга салбий таъсир қилади», - дейди у.\nМаърузачининг сўзларига кўра, пандемияни енгишнинг ягона йўли бутун дунё бўйлаб имкон қадар кўпроқ одамларни эмлашдир.\nСуҳбат давомида UBISEFнинг Қозоғистондаги вакили ўсмирлар ва ҳомиладор аёллар томонидан қўлланилаётган Pfizer ваксинаси ҳақида сўзлаб берди.\n«Pfizer ҳомиладор аёллар ва болалар учун хавфсизлигини исботлади. Биз ҳали батафсил таҳлил ўтказмадик, чунки болаларни эмлаш эндигина бошланган», — дея тушунтирди у.


Яна битта янгилик: my.soliq.uz да Айланмадан олинадиган солиқ ҳисоб-китобининг янги шакли пайдо бўлди, шакл коди 10104_24. Ва у билан муаммолар юзага келиши мумкин. Buxgalter.uz бу борада шарҳлар олди:\nҲисоб-китобнинг янги шаклида тўлдириш тартиби ва сатрларнинг ўзи бироз ўзгарди. ДСҚ йўриқномаларида бу ҳақда батафсил ўқинг (ўзбек тилида - бу ерда, рус тилида - бу ерда).\nЭслатиб ўтамиз, 2021 йил I чорак учун айланмадан олинадиган солиқ бўйича ҳисоботни тақдим этиш ва солиқни тўлаш муддати - 2021 йил 15 апрелдан кечиктирмай .\nКўп бухгалтерлар ушбу ҳисоботни тўлдиришга уриниб кўришди ва ҳисобда жиддий хатога дуч келишди. Муаммони солиқ маслаҳатчиси Гульнара ЭРГАШЕВА шарҳлаб берди:\n- 2021 йил I чорак учун айланмадан олинадиган солиқ ҳисоб-китоби шаклига ўзгартиришлар киритилди. Энди 1-илова “Умумий даромад” автоматик тарзда шакллантирилади, унга ЭҲФ тизимидан барча сотишлар келиб тушади.\nБунда энг асосий кутилмаган янгилик шундан иборатки, улар бўйича ЭҲФ мавжуд бўлмаган барча даромадларни дастур хато сифатида ҳисоблайди. Шу жумладан - фоизсиз қарзлар бўйича фоизлар, кредиторлик қарзини ҳисобдан чиқариш, курсдаги фарқдан олинган даромад ва уларга ЭҲФ ёзилмаслиги учун ҚҚС бўйича айланма деб эътироф этилмайдиган ва тушум ҳисобланмайдиган бошқа даромадлар . Хато фақат ЭҲФ ёзилгандан кейин тизимдан кетади.\nЎйлайманки, бу - регуляторнинг (ДСҚ) хатоси, сабаби ушбу даромадлар ҚҚС бўйича айланма деб эътироф этилмайди.\nКим ва қандай вазиятда айланмадан олинадиган солиқни тўлаши ҳақида бу ерда батафсил ўқинг.\nҚҚС ҳисоб-китобининг янги шаклини тўғри тўлдириш усули


Блаттер Путинни 2018 йилги Жаҳон чемпионати Россияда ўтишига ишонтирди\n07:36 / 26.07.2015\nФИФА президенти Йозеф Блаттер Россия президенти Владимир Путинни ҳозирги геосиёсий вазият ортида 2018 йилги жаҳон чемпионати Россияда ўтказилиши ўта муҳимлигига ишонтирди.\n“Мен сизга шуни маълум қилмоқчиманки, ижроия қўмита ФИФА Россияни 2018 йилги Жаҳон чемпионатининг Россияда ўтказилишини ўз томонидан тўла қўллаб-қувватлашига ишонтирувчи янги резолюцияни қабул қилди”, деб айтмоқда Блаттер.\n“Биз ФИФАда Россия Жаҳон чемпионатини муваффақиятли тарзда ўтказади, деб ишонамиз. Бу борада Россияга “Ҳа” жавобини бериб, қўллаб-қувватлашимизга ишонтирамиз. Бу айниқса ҳозирдаги геосий вазиятда муҳим ҳисобланади, шунинг учун бу ерда шунчаки бизнинг дунёни яхшироқ қилиш истагимиз ҳақида эмас, балки биз тинчликни қўллаб-қувватлаш, футболни ривожлантириш учун аниқ нимадир қилишни исташимиз ҳақидаги гапиришимиз зарур.\nМен, жаноб президент сизга, Россия Федерациясига ва сиз билан, 2018 йилги Жаҳон чемпионатини ўтказиш имкониятига эга бўлиш билан тўлиқ фахрланиши мумкин бўлган бутун рус халқига ўз миннатдорчилигимни билдираман”, деб таъкидлади Блаттер.


Қирғизистон шарқида кучли сел тошқини – гувоҳлар олган видео - 26.08.2021, Sputnik Ўзбекистон\nҚирғизистонда кучли ёмғир туфайли бир қатор вилоятлардаги қишлоқлар сув остида қолди. 26.08.2021, Sputnik Ўзбекистон\nАйниқса, Иссиқкўл вилояти катта зарар кўрди. Маҳаллий аҳоли сел хавфи ҳақида огоҳлантирилди.Ҳозир оқибатлари бартараф этилмоқда.\nмултимедиа, қирғизистон, сел, видео\nҚирғизистонда кучли ёмғир туфайли бир қатор вилоятлардаги қишлоқлар сув остида қолди.\nАйниқса, Иссиқкўл вилояти катта зарар кўрди. Маҳаллий аҳоли сел хавфи ҳақида огоҳлантирилди.\nҲозир оқибатлари бартараф этилмоқда.


АҚШда Трамп маъмуриятининг муҳожирларга нисбатан жорий қилган "ноль бағрикенглик" сиёсати бекор қилинади - zarnews.uz\nАмерика адлия вазирлиги Доналд Трамп маъмурияти томонидан жорий қилинган АҚШга ноқонуний равишда кириб келган муҳожирларга нисбатан "ноль бағрикенглик" сиёсатини бекор қилиб, кўриб чиқилаётган ишларнинг ҳар бирига индивидуал ёндашишни талаб қилди.\n"Жиноий ишларини индивидуал баҳолаш принципига мувофиқ мен ушбу йўриқномани бекор қиламан, қарор шу заҳотиёқ кучга киради", - деб ёзди Бош прокурор вазифасини бажарувчи Монти Уилкинсон федерал прокуратурасига юборган хатида, дейилади The Hill нашрида.\nУилкинсоннинг сўзларига кўра, Адлия вазирлиги жиноий иш қўзғатиш тўғрисидаги қарорни шахс федерал қонунни бузганлиги ва бунга далиллар мавжудлигига асосланиб қабул қилиш кераклигини «кўп вақтдан бери таъкидлаб келмоқда».\n"Сиёсат ўзгариши мумкин, бизнинг вазифа ва бурчимиз эса ҳар доим бир хил: қонунга мувофиқ адолатга эришиш", деди Уилкинсон.\n"Ноль бағрикенглик" сиёсатини йўқ қилиш Байден маъмуриятининг Трамп давридаги иммиграция чекловларини бекор қилишга қаратилган биринчи уринишларидан бири бўлади, дейилади нашрда.\nТрампнинг 2018 йилдаги "нол бағрикенглик" сиёсатига биноан АҚШга ноқонуний равишда кириб келган катта ёшдаги кишилар судга тортилди, уларнинг фарзандлари эса соғлиқни сақлаш ёки ижтимоий хизматларга, махсус ижтимоий сақлаш марказларига жойлаштирилди. Оқибатда 6 мингга яқин бола ота-онасидан айрилди ва ушбу сиёсат кучли танқидлар тўлқинини келтириб чиқарди.\nЖума куни Байден бир-биридан айрилган оилаларни бирлаштириш ишчи гуруҳини тузиш, шунингдек иммиграция билан боғлиқ бошқа буйруқларни имзолаши кутилмоқда.\nТеглар: АҚШ Трамп Жо Байден\nАҚШ ҳарбий делегацияси Самарқанд шаҳрига келди\nЖоржиядаги отишмада етти киши ҳалок бўлди\nКлинтоннинг устидан кулгани учун 10 йил қамоқ жазосини олди\nАҚШнинг 12 штати Байденга қарши даъво аризаси билан мурожаат қилди


Фарғоналик "Адолат" билимдони" аниқланди | Ўзбекистон "Адолат" социал-демократик партияси\n20 Ноябрь, 16:47 • Партия лойиҳаси, Фарғона вилояти, Янгиликлар • 234 марта кўрилди • Комментариев к записи Фарғоналик “Адолат” билимдони» аниқланди нет\nЎзбекистон — ёшлар ардоқланадиган, чексиз имкониятларга тўла болажон диёр. Шу боис мамлакатнинг бош қомусида ҳам, миллий қонунчилигида ҳам, сиёсий партияларнинг Сайловолди дастурларида ҳам ёшларнинг эркин ўсиб-улғайишлари, ўқиб изланишлари, турли соҳаларда фаолият юритиб, ютуқларга эришишлари учун етарлича ҳуқуқий эркинликлар, имтиёзлар белгилаб қўйилган.\nКуни кеча партиянинг Фарғона вилояти Кенгашида бўлиб ўтган “Адолат билимдони” кўрик-талови ҳам ёшларимиз учун катта имконият майдони бўлди. Ушбу вилоят босқичи жараёнига қадар маҳаллий партия ташкилотларида туман-шаҳар саралаш босқичлари кўтаринки руҳда ташкил этилди ва танлов кўплаб иқтидорли, билимли ёшларни кашф эта олди. Уларнинг ҳар соҳада энг намунали деб топилган фаоллари вилоятда ҳам кучли рақобатга киришдилар.\nМуросасиз баҳслардан сўнг танлов ғолиблари аниқланди. Натижаларга кўра, ўзининг ҳуқуқий билими, ҳозиржавоблиги, аъло ҳулқи билан иштирокчилар эътиборини қозонган Фарғона шаҳар ҳуқуқшунослик коллежи талабаси Асилбек Абдуҳамидов фаҳрли 1-ўринга лойиқ деб топилди.\nИккинчи ўрин эса ширинсўзлиги, ажойиб шеърий нутқи, ижодий салоҳияти билан рақибларини ортда қолдирган Фарғона тумани вакили Арофат Достоновага насиб этди.\nПартиямиз тўғрисида тенгдошларига ўзи яратган тақдимот орқали кенг тушунча ва тасаввурлар бера олган, ватанпарварлик руҳидаги қўшиқлар ижрочиси Қувасой шаҳридаги “Ёш адолатчилар қаноти”нинг фаол аъзоси Йўлдошева Фариза учинчи ўрин соҳиби бўлди.\n“Ушбу танловдан сўнг менинг ўзимга, мустақил сиёсий қарашларимга, иқтидоримга бўлган ишончим янада ортди. Эндиликда Республика босқичига ҳозирлик кўриш ва вилоят ёшлари номидан танловда иштирок этиш масъулияти шу паллаларданоқ қалбимни ҳаяжонга солмоқда. Партия лойиҳалари доирасидаги бу танлов биз ёшларни бирлаштирибгина қолмай, унинг маҳаллий ташкилотларда танилувчанлигини яна бир карра оширди, — дейди 1-ўрин соҳиби Асилбек Абдуҳамидов.\nФарғоналик “Адолат” билимдони» аниқланди was last modified: Декабрь 1st, 2017 by matbuot\n« “Биз диабетга қаршимиз” Тўлов интизоми тубдан яхшиланади »


Франсиско Гойя – Jahon adabiyoti\nФрансиско Гойя олам ва одамни беаёв фош этган фавқулодда мутафаккир мусаввирдир. У инсон мавжудлигини атроф-муҳитдан холи ҳодиса сифатида кўрсата олди ва санъат тарихида композициянинг мумтоз қонуниятларини рад етган рассом бўлиб ном қолдирди. Гойянинг бадиий нигоҳи сюрреалистик рангтасвирдан ҳам юқорида туради.\nФрансиско Хосе де Гойяи-и-Лусьентес 1746 йили Испаниянинг Фуэндетодос шаҳрида дунёга келган. Унинг отаси черков меҳробларига олтин суви юргизувчи уста, онаси эса қашшоқлашган идалгонинг қизи эди. Гойянинг ёшлик ҳаёти афсоналарга ўхшаб кетади. У ўсмирлигида Сарагос шаҳрида руҳонийнинг нафсониятига тегадиган сўзлар айтгани учун инквизицияга тушади. Шундан сўнг у Мадридга қочади. Кейинчалик у дарбадар тореадорлар билан Испанияни сайр қилади.\nФрансисконинг рассомлик иқтидори эрта намоён бўлади. У 1760 йили сарагослик моҳир рангтасвирчи Хосе Лусано Мартинес устахонасига шогирдликка қабул қилинади. 1764–1766 йилларда Франсисконинг Мадриддаги Сан Фернандо академиясига кириш ҳаракатлари муваффақиятсиз кечгач, 1766 йили шу шаҳарда рассом Франсиско Байеу қўлида таҳсил олади.\nГойя 1771 йилда Италияга боради ва Парма академиясида “Алп чўққисидан Италия заминига қараётган Ганнибал” картинаси учун юксак мукофотга сазовор бўлади. Ватанига қайтгач, дастлабки йирик ишларига қўл уради. Собрадиэль саройи капелласига, Санта Мария дел Пилар собори гумбазларига сурат ишлайди.\n1770 йилларнинг ўрталарида у Мадридга кўчиб ўтади. Рассом у ерда Санта Барбара қироллик мануфактураси учун кўплаб тарихий ва жанрли картиналар ишлайди. 1791 йилга қадар шундай ишлар билан машғул бўлиб, 43 та эскиз яратади. Унинг картиналари ғайриоддийлиги, хаёлотининг бойлиги, ғоясининг ўзига хослиги ва моҳирона ишлангани билан ажралиб туради.\nГойя асарларида биринчилардан бўлиб турли тонларни уйғунлаштириш техникасини кўрсатади. Услуби, ранглар мажмуи, тасвир мароми рококо (XVII–XVIII асрга хос, мураккаб безакли тасвирий ва меъморий йўсин) услубига яқин бўлиб, ҳиссиётни теран ифодаловчи чизгилари билан ажралиб туради. Кўча, оломон ва байрамлар, шаҳар манзаралари акс этган асарларида рассом фигураларни йириклаштириш, ранглар мажмуини ёрқинлаштириш билан композициянинг янги шаклини кашф этди. “Мансанарес соҳилидаги нонушта” (1776), “Маха ва унинг ихлосмандлари” (1777), “Сўқир гитарачи” (1778), “Идиш сотувчи” (1779), “Яраланган тоштарош” (1786), “Қишлоқдаги никоҳ”, (1787), “Сан Исидоро водийсидаги баҳор байрами”, (1788), “Бекинмачоқ ўйини” (1791) каби асарлари бетакрор, айни вақтда мураккаб композициялари билан қимматлидир.\nГойя графика билан алоҳида шуғулланган. Гравюранинг офорт техникасида бир қатор асарлар ишлаган. Бу йўналишда машҳур рассом Веласкес асарлари унга тажриба манбаи бўлади. Гойянинг портретлари ижодининг муҳим қисмини ташкил этади. “Француз элчиси Гиймард” (1798), “Изабелла де Лобо и Порсел” (1805), “Карл III овда” (1782), “Бош вазир граф Флоридабланка” (1783) каби буюртмага ишланган портретларидан ташқари “Маркиза Анна Понтехос” (1787), “Герсог Осуна оиласи” (1787) каби образларнинг характерли жиҳатлари теран ифодаланган портретлари жуда машҳур.\n1780 йиллар Гойя учун шон-шуҳрат даври бўлади. Унга Испаниянинг энг аслзода зодагонлари ҳомийлик қилар эди. 1789 йили у сарой рассоми унвонига ҳам сазовор бўлади. Аммо 1792 йилга келиб, Франсиско Гойянинг соғлиғи ёмонлашади ва оқибатда эшитиш қобилиятини йўқотади. Шундан сўнг у руҳан тушкунликка тушиб, одамлардан узоқлашади. Фақатгина санъат унга ягона нажот манбаи бўлиб қолади. Касаллик рассом ижодида кескин таъсир кўрсатади. Унинг олам ҳақиқатларини янгича англаши ва унга нисбатан танқидий муносабати уйғонгани “Инквизиция суди”, “Ақли заифлар уйи”, “Флагеллантлар маросими” каби ўнлаб композицияларида акс этган.\nГойянинг “Либоссиз маха” (1797–1800) ва “Либосли маха” (1800–1803) диптихи Ренессанс даврининг венециялик усталари – Тициан ва Жоржоне асарлари билан рақобатлашади. У бу асарлари билан академик мактабга зарба бера олди. ХIХ асрнинг етакчи танқидчилари ҳам Гойянинг академик тасвир анъаналарини кескин бузгани, образлардаги ҳиссиётни кучли ифодалай олганидан ҳайратга тушади.\n1793–1797 йилларда у оламшумул 83 та асардан иборат “Капричос” офортлар (металлга ишланган гравюра) туркумини яратади. Гойя улар орасидан битта асарга тавсиф бериш орқали бутун туркумнинг умумий руҳиятини ёритиб бера олган: “Олам – бу маскарад… Ҳамма унда ўзини кимдир қилиб кўрсатишга интилади, лекин бу уларнинг ўзлиги эмасдир. Ҳамма алдайди ва ким ким эканлигини ўзлари ҳам билишмайди”. Туркумнинг фронтисписи сифатида Гойянинг автопортрети хизмат қилади ва унда рассомнинг ёшлик даврига хос жўшқинлик излари йўқ. Катта оғир бош, кинояга тўла тунд қиёфа, сўлғин қовоқлар орасидан қараб турган кўзлардаги зийрак нигоҳ – кўп ўйлаган ва кўп нарсаларнинг моҳиятини англаган ҳорғин инсон тасвиридир. Бу туркумда Гойя ер юзида ҳукмронлик қилаётган ёлғон, лаганбардорлик, ақлсизлик, ақидапарастликларни тасвирларга муҳрлайди. Ҳаққоният ва хаёлотни бирлаштириб жамиятнинг сатирик манзарасини ифодалаб беради. Асарлари орқали ёвузлик, риё, хурофот, ахлоқсизлик, онгсизлик, очкўзлик, зулм буларнинг қули ва қурбони – ожиз ва гуноҳкор инсоният устидан даҳшатли кулади.\nАсосан офорт ва акватинта техникасида ишланган “Капричос” туркумини Валериан фон Лога шундай таърифлайди: “Биз бу офортларда тор сиёсий памфлетни ёки шахсий ҳажвияни эмас, балки кундалик ҳаётни чуқурроқ англаб етган инсоннинг мустақил, эркин руҳиятини кўрамиз. Гойя Испанияда ҳали ҳеч ким англамаган янги давр қанотлари шовқинини эшита олди ва бу унинг тақдири эди”.\nГойя реализми – “Пуерта дел Солдаги 2 май қўзғолони”, “1808 йил 2 майдан 3 майга ўтар кечасидаги қатл”, “Қироллик оиласи портрети” асарларида, шунингдек, 30 саҳифадан иборат “Тореадорлик Сид давридан бошлаб”, “Капричос”нинг мантиқий давоми бўлмиш 18 саҳифалик “Мақоллар”, 80 та эскиздан иборат “Уруш талафотлари”, “Сардинкиларни дафн этиш”, “Тавромахия” каби туркум графика ишларида давр ва инсоннинг фожиавий манзаралари акс этган. Гойянинг бетакрор умумлаштириш ва типиклаштириш қудрати, унинг услубига хос чуқур мантиқийлик, нур ва соялар зиддияти, гротеск, аллегория ва хаёлот билан ҳаётни идрок этиш тарзи Европа санъатининг янги ривожланиш йўлларини белгилаб берди.\nГойя рафиқаси вафотидан кейин умрининг сўнгги йилларини Мансанарес кўли яқинидаги уйида ёлғизликда кечиради. “Кар уйи” деб номлангани мазкур уйда рассом ўз руҳий изтироблари ифодаланган аллегорик-фантастик характердаги ўн бешта композиция яратади. Улар орасида энг машҳурлари “Ўз фарзандларини еяётган Сатурн”, “Ит”, “Жанг”, “Шўрва ичаётган икки кампир” каби картиналардир. Мазкур асарларни тушуниш, ҳис қилиш билан буюк рассомнинг даҳшатли азоблари кўламини тасаввур этиш мумкин ва бу аянчли оғриқ томошабин руҳиятида ҳам пўрталар уйғотишга қодир.\nЎз даври санъатида инқилоб ясаган буюк Франсиско Гойя сўнгги кунларига қадар ишлашдан тўхтамайди. Энг охирги ишларидан бирида ҳассатаёқ тутган қария суратини чизиб, “Мен ҳали ҳам ўрганмоқдаман”, дея имзолаган мусаввир 1828 йилнинг 16 апрелида бу ёруғ оламни тарк этади.


Ўзбек-Қирғиз чегарасида тўқнашув юз берган - BBC Uzbek - Mintaqa\nЎзбек-Қирғиз чегарасида тўқнашув юз берган\nСўнгги янгиланиш 7 январ 2013 - 09:11 GMT\nЎзбек-Қирғиз чегарасида тез-тез можаролар содир бўлади.\nЎзбекистоннинг Қирғизистон ҳудудидаги Сўх анклавида қирғиз чегарачилари билан тўқнашув келиб чиққан.\nКейинги хабарларга кўра, Ҳушёр қишлоғи аҳолиси қўлида гаровда бўлган 20 дан ортиқ қирғизистонликлар уйига қайтгани айтилмоқда.\nБоткент вилоят ҳокимияти матбуот котиби Мамажон Бердишевнинг Би-би-сига айтишича, 5 январ куни Қирғизистон чегарачиларига Сўх анклави Ҳушёр қишлоғи аҳолиси томонидан ҳужум хавфи туғилган. Ҳужумни бартараф этиш учун чегарачилар ҳавога ўқ узишган.\nБироқ 6 январь куни эрталаб минг киши атрофидаги ғазабнок оломон чегара атрофида тўпланган.\nБизнинг участка милиционеримиз уларга ноқонуний ҳаракат қилаётларини тушунтирмоқчи бўлганида, оломон милицеонарни аёвсиз калтаган. Унинг машинаси пачақлаб ташланган. Кейинчалик ушбу тўпалон кенгайиб кетди. Ўзбекистон республикаси фуқаролари қўшни қирғиз қишлоқларида яшовчи аҳолини гаровга ола бошлади, - дейди Мажанон Бердишев.\n40 киши атрофидаги одам гаровга олинган. Улар қирғизистон фуқаролари ва ўша куни Сўхдан ўтаётган кишилар бўлган.\nМаҳаллий ҳокимият вакиллари билан олиб борилган мулоқотлар натижасида ёш бола ва аёллардан иборат 14 киши 7 январ тонги соат 4 да гаровдан озод қилинди.\nҲушёр қишлоғи аҳолиси қўлида 24 нафар қирғизистонлик гаровда қолмоқда. Ҳушёрликларнинг нима истаётгани маълум эмас. Улар билан Сўх тумани ҳокими ва қирғиз томонидан тегишли идоралар мунозара олиб бормоқда.\nБоткент вилоят прокуратураси чегара нуқтасига ҳужум ва гаровга олиш бўйича икки жиноят иши очган.\nАйни вақтда Боткент вилоятининг икки юз атрофидаги аҳолиси гаровдагиларни озод қилишни талаб қилиб чегара атрофига тўплангани айтилмоқда.\nҲушёрликларнинг ғазабга клишига қишлоқ ёнида қурилаётган чегара пости сабаб бўлган бўлиши мумкин. 2010 йилги можародан сўнг Қирғизистон томони ушбу қишлоқ атрофида чегара постини қуриб бошлаган. Шу вақтгача ушбу пост автоном равишда электр энергияси билан таъминланган.\nЯнги йилдан бошлаб қирғиз томони чегара нуқтасига сим ёғоч торта бошлаган. Ушбу ҳаракат маҳаллий аҳолини жунбушга келтирган бўлиши мумкин.\nҚирғиз томони ўзбекистонликларнинг чегара нуқтаси қурилишига нима сабабдан норози бўлаётганини муҳокама қилишга ҳеч ким чиқмаётганини айтмоқда. Уларга кўра ҳушёрликлар чегараларнинг мустаҳкам бўлишини истамаяпти.\nБоткент вилоят ҳокимияти матбуот котиби Мамажон Бердишевга кўра, 1999-2000 йиллари Боткент вилоятидан Ўзбекистон ҳудудига жангарилари сизиб кирганида Ўзбекистон томони Сўх анклавига ўз ҳарбийларини жойлаштиришда эркин ҳаракат қилган. Янги қурилаётган чегара нуқтаси Ўзбекистон қўшинларининг эркин ҳаракатланишига монеълик қилиши мумкин. Шу жиҳатдан ўзбекистонликлар чегара нуқтаси қурилишига қаршилик қилаётган бўлиши мумкин.\nЎзбекистон томони Сўх анклавидан ҳарбийларнинг бир қисмини олиб чиқиб кетган. Ҳозир у ерда чегара нуқтаси ва чегарачилар хизмат ўтамоқда.\nҚирғизистон томони Ўзбекистондан ўтувчи барча транзит йўлларни ёпган. Анклав ортида қолган қишлоқлар билан алоқа айланма йўллар орқали ташкил қилинган.\nЎзбек томонига кўра\nМаҳаллий аҳоли билан юзага келган можаро туфайли қирғиз чегарачилари одамларга қарата ўқ узиб, беш кишини яралаган.\nВоқеа жойига ўзбек чегарачилари келиб, иш олиб борилаётган ҳудуд Ўзбекистонга қарашли эканини ва чегарада вазиятни мураккаблаштирмаслик учун ишни тўхтатишни талаб қилганига қарамасдан қирғизлар бу гапларга қулоқ солишмаган.\n"Шу тариқа, қирғиз чегарачиларининг ўйланмаган ва қонунга қарши ҳаракатлари можарони келтириб чиқарди. Айни пайтда Ўзбекистон ҳуқуқни мухофаза қилиш органлари томонидан жиноий иши очилган ва суриштирув олиб борилмоқда",- таъкидлашган миллий хавфсизлик хизмати расмийлари.\nЎзбекистоннинг Сўх анклави ва Боткент вилояти қишлоқлари ўртасида 2010 йилнинг 26 майда ҳам тўқнашувлар келиб чиққан эди.\nМожаро Сўхнинг Ҳушёр қишлоғи ҳамда Қирғизистоннинг Боткент вилояти тасарруфидаги Сўғмент қишлоғи аҳли ўртасида тўқнашувлар юзага келиши ортидан бошланган эди.\nҚирғиз томонининг фаразича, Ҳушёр қишлоғи яшовчилари Сўхдан ўтиб бораётган икки, айрим хабарларга кўра эса, тўрт автоуловдаги Қирғизистон фуқароларини тўхтатиб дўппослаганлар.\nҲушёрликларнинг боткенликлар томонидан қўшни мамлакат фуқароларига Қирғизистон ўтлоқларидан фойдаланишни ман этишидан ғазабга келгани айтилади.\nБиз ва дунё бўйлаб ўқувчиларимиз билан ўз ҳикояларингиз, суратлар ҳамда аудио-видео материалларингизни баҳам кўринг. Би-би-си мактубларни таҳрир қилиш ҳуқуқига эга.


Ўзбекистонда Қозоғистон йили: Икки томонлама муносабатларда янги ташаббуслар - Халқ сўзи\n19:08 13 Июнь 2019 Сиёсат\nЎзбекистон Республикаси Президенти Шавкат Мирзиёев ва Қозоғистон Республикасининг Биринчи Президенти Нурсултон Назарбоев 2017 йилда олий даражадаги мулоқотлар якуни бўйича 2018 йилда Қозоғистонда Ўзбекистон йили ва 2019 йилда Ўзбекистонда Қозоғистон йилини ўтказишга келишиб олган эди.\n2018 йил Қозоғистонда ўтказилган Ўзбекистон йилида мамлакатларимизнинг сиёсий, савдо-иқтисодий, маданий-гуманитар ва туризм алоқаларини ривожлантириш бўйича қатор тадбирлар ташкиллаштирилди. Ўзбекистонда кенг нишонланаётган Қозоғистон йили доирасида ҳам мазкур йўналишларда янги лойиҳалар амалга оширилмоқда.\nИкки давлат раҳбарлари жорий йил апрель ойида Ўзбекистонда Қозоғистон йилининг очилиши муносабати билан ташкил этилган маросимда иштирок этаркан, мазкур йирик тадбир халқларимиз ўртасидаги ҳамкорликни мустаҳкамлаб, азалий дўстликни улуғлашдек муштарак мақсадларга эришишда муҳим ўрин тутишини қайд этдилар.\nУшбу фикр ва дўстлик ришталари самараларига бўлган юксак ишонч Ўзбекистонда Қозоғистон йили доирасида ҳам ўз аксини топмоқда.\nЎзбекистон Республикаси Олий Мажлиси Қонунчилик палатаси билан Қозоғистон Республикаси Парламенти Мажлиси ўртасида 2018 йилда ўзаро ҳамкорлик бўйича меморандум имзоланганди.\nЎзбекистонда Қозоғистон йили доирасида икки мамлакат олий вакиллик органлари ўртасидаги алоқаларни янада ривожлантириш, ўзаро мулоқот ва учрашувлар, турли даражадаги ташрифларни фаоллаштириш кўзда тутилган.\n– Қозоғистон Республикаси Парламенти Мажлиси Раиси Нурлан Нигматулин бошчилигидаги делегация 5-7 июнь кунлари ташриф билан мамлакатимизда бўлди, – дейди Ўзбекистон Республикаси Олий Мажлиси Қонунчилик палатаси Халқаро ишлар ва парламентлараро алоқалар қўмитаси аъзоси Қодир Жўраев. – Президент Шавкат Мирзиёев делегация аъзолари билан учрашувда икки мамлакат парламентлари ўртасидаги алоқаларни янада фаоллаштириш бўйича қатор таклифларни илгари сурди. Хусусан, қонун чиқарувчи органлар қўмиталари даражасида ҳам алоқаларни йўлга қўйиш, парламентлараро дўстлик гуруҳлари имкониятларидан самарали фойдаланиш лозимлигини қайд этди. Ушбу таклифлар Ўзбекистонда нишонланаётган Қозоғистон йили доирасида ҳамкорликни амалий мазмун билан бойитишга қаратилгани билан аҳамиятли.\nИкки давлат ўртасида туризм алоқаларини ривожлантириш борасида олиб борилаётган амалий ишлар натижасида Ўзбекистонга келган қозоғистонлик сайёҳлар сони 2018 йилда 2 миллиондан ортди. Бу кўрсаткич ўтган йили мамлакатимизга келган жами туристларнинг салкам 30 фоизини ташкил этади.\nЎзбекистонда Қозоғистон йили муносабати билан Ўзбекистон Республикаси Туризмни ривожлантириш давлат қўмитаси Қозоғистон Республикаси Туризм саноати қўмитаси ва “Kazakh Tourism” миллий компанияси билан фаол ҳамкорликни қўллаб-қувватлаб келмоқда. Икки мамлакат туризм компанияларининг Ўзбекистон ва Қозоғистонда ўтказиладиган туристик ярмаркалар ва тадбирларда иштироки таъминланмоқда.\nХусусан, жорий йилнинг февраль ойида Бухоро шаҳрида ўтган Зиёрат туризми бўйича биринчи халқаро форумда Қозоғистоннинг туризм соҳасида фаолият юритадиган қатор расмий ва ишбилармон доиралари вакиллари иштирок этди.\nШу йил пойтахтимизда бўлиб ўтадиган Тошкент халқаро туристик кўргазмасида ҳам қозоғистонлик вакиллар иштироки кутилмоқда. Жорий йилнинг иккинчи ярмида эса Ўзбекистон – Қозоғистон туристик форумини ташкил этиш режалаштирилган – барча саъй-ҳаракатлар халқлар ўртасидаги маданий алмашинувни мустаҳкамлаш ва икки мамлакат туризм салоҳиятини биргаликда илгари суришга қаратилган.\nЯқин истиқболда Туризмни ривожлантириш давлат қўмитаси ҳузуридаги “Миллий PR-маркази“ билан “Kazakh Tourism” миллий компанияси ўртасида имзоланадиган ҳамкорликка доир ҳужжат бу борадаги мақсадлар сари яна бир қадам бўлади.\nБугунги кунда Ўзбекистон ва Қозоғистон ўртасида машинасозлик, электротехника, озиқ-овқат, туризм, транспорт ва логистика соҳаларида кооперация дастурлари ва лойиҳалари амалга оширилмоқда. Қисқа вақтда ўзаро савдо ҳажми юқори суръатларда ўсиб, 2017 йилда 2 миллиард АҚШ долларини ташкил қилган бўлса, 2018 йилда бу кўрсаткич қарийб 50 фоизга ўсди. 2019 йилда икки мамлакат савдо-иқтисодий алоқаларини янада кенгайтириш ва ўзаро товар айрибошлаш ҳажмини 5 миллиард АҚШ долларига етказиш режалаштирилган. Бунда Ўзбекистонда Қозоғистон йили доирасида ташкил этилаётган қўшма бизнес-форумлар, B2B шаклидаги музокаралар, янги инвестиция лойиҳаларини ишлаб чиқиб, амалга ошириш алоҳида ўрин тутади.\nЎтган йили Чимкентда ўтказилган Ўзбекистон – Қозоғистон биринчи ҳудудлараро форумида қиймати 320 миллион АҚШ долларидан зиёд шартномалар имзоланган, ҳудудлар ўртасида икки томонлама муносабатларни ривожлантириш бўйича 15 та келишувга эришилган эди.\nЎзбекистонда Қозоғистон йили доирасида шу йил тўртинчи чорагида бўлиб ўтадиган Ўзбекистон – Қозоғистон иккинчи ҳудудлараро форуми мамлакатларимиз ҳудудлари ўртасида иқтисодий шерикликни ривожлантириш каби манфаатли келишувларга бой бўлиши шубҳасиз.\nТошкент, Самарқанд, Қарши, Бухоро, Нукус шаҳарларида 10-21 май кунлари “Қозоғистон таълими кунлари” кўргазмасининг ташкил этилгани таълим соҳасидаги алоқалар фаоллашиб бораётганидан дарак.\nМамлакатимизда Қозоғистон йили доирасида Олий ва ўрта махсус таълим вазирлиги, Қозоғистоннинг Ўзбекистондаги элчихонаси ҳамкорлигида ташкил этилган тадбирда қўшни давлатнинг 42 та олий ўқув юрти делегациялари иштирок этди. Кўргазмаларда қўшни давлат университет ва институтларидаги кундузги, сиртқи ва масофавий таълим тизими ҳақида тақдимотлар ташкил этилди.\nШунингдек, бугунги кунда малакали кадрлар тайёрлашдаги ҳамкорликни мустаҳкамлаш мақсадида олий таълим тизимида тажриба алмашишлар амалга ошириб келинмоқда. Тошкент фармацевтика ва Тошкент темир йўл муҳандислари институти каби қатор олий таълим муассасаларида Қозоғистоннинг етакчи университетлари профессор-ўқитувчилари иштирокида ўқув семинарлар ташкил этилгани шулар жумласидан.\nЎзбекистонда Қозоғистон йилининг кенг нишонланаётгани мамлакатларимизнинг стратегик шериклик муносабатларини янада тараққий эттириш, янги ташаббусларни илгари суриш, халқларимиз бирдамлигини мустаҳкамлаш, минтақавий барқарорликни таъминлашдек муштарак мақсадларга эришишга қаратилган муҳим воқеликдир.


Ўзбекистон Республикаси Давлат активларини бошқариш агентлиги Тошкент вилояти ҳудудий бошқармаси сотиладиган давлат активлари бўйича электрон онлайн очиқ аукцион (www.e-auksion.uz) савдоларига таклиф этади.\nЭлектрон онлайн очиқ аукцион савдоларига қуйидаги давлат активлари қўйилади.\nЭлектрон онлайн-аукцион савдолари натижалари бўйича ғолиблик баённомаси имзоланган санадан бошлаб 10 кундан кечикмай олди-сотди шартномаси тузилади.\nЭлектрон онлайн-аукцион савдолари 2019 йил 28 октябрдан бошлаб объектнинг жойлаштирилиши кунига қараб ҳар 10 кун муддатда соат 9-00 дан 18-00 га ўтказилади.\nСавдоларда иштирок этиш учун қўшимча маълумотларни www.e-auksion.uz сайтлари орқали олиш мумкин.\nМурожаат учун манзил: 111503, Тошкент вилояти, Ўртачирчиқ тумани, Қумовул ҚФЙ, Паркенттракт кўчаси, 15 уй.\nМаълумотлар учун телефонлар: (71) 230-34-80.\nИнтернет тармоғидаги веб-сайт:www.davaktiv.uz.\nҲурматли тадбиркорлар ва ишбилармонлар! Савдоларни ўтказиш жараёнида қонун билан қўриқланадиган ҳуқуқларингиз бузилган тақдирда Давлат активларини бошқариш агентлиги (0-371) 259-21-37 ёки Давлат активларини бошқариш агентлиги Тошкент вилояти ҳудудий бошқармасининг (95)534-80-10 рақамли Ишонч телефонига зудлик билан хабар беришингиз сўралади.\nМанба: Давлат активларини бошқариш агентлиги Тошкент вилояти ҳудудий бошқармаси


Газета Норма маслахатчи / 2015 год / № 4 / Суд иши\n«А» МЧЖ ва «Б» МЧЖ 25 350 000 сўмлик хизмат кўрсатишга шартнома тузишди.\n«А» шартнома бўйича ўз мажбуриятларини тўлиқ бажарди, бу ҳолат бажарилган ишлар далолатномалари ва ҳисобварақ-фактуралар билан тасдиқланади. «Б» фақат 4 000 000 сўм тўловни амалга оширган. 2013 йил охирида ўзаро ҳисоб-китоблар солиштирилганда унинг 21 350 000 сўм қарзи борлиги тасдиқланди.\nТез орада «А» МЧЖ «В» МЧЖга қўшиб олинди, бу ҳақда қарздор тегишли тарзда хабардор қилинди. Унга юборилган даъво қондирилмасдан қолди.\n2014 йил июлда тарафлар яна ўзаро ҳисоб-китобларни солиштиришди, у ҳали ҳам 21 350 000 сўм қарз борлигини кўрсатди. Қарздор қарзни тан олса-да, бироқ уни сўндирмади.\n«В» МЧЖ хўжалик судига қарздордан шартнома бўйича қарзни, шунингдек давлат божи ва почта харажатларини тўлаш харажатларини ундириш тўғрисида суд буйруғини бериш хусусида ариза билан мурожаат қилди.\nСуд суд буйруғини бериш тўғрисидаги аризани қабул қилишни рад этди, чунки ундирувчи бир юридик шахс бошқасига қўшиб олинганида расмийлаштириладиган топшириш ҳужжатини тақдим этмаган. Ундирувчи томонидан суд буйруғини бериш тўғрисида ариза, топшириш ҳужжати ва бошқа зарур ҳужжатлар тақдим этилганидан кейин суд унга қарздордан шартнома бўйича қарз (21 350 000 сўм), давлат божи (106 750 сўм, ва почта харажатларини (7 200) тўлаш харажатларини қоплаш суммаларини ундириш тўғрисида суд буйруғини берди.\nЮридик шахсни қайта ташкил этиш (қўшиб юбориш, қўшиб олиш, бўлиш, ажратиб чиқариш, ўзгартириш) унинг муассислари (иштирокчилари) ёки таъсис ҳужжатларида шунга вакил қилинган юридик шахс органи қарорига мувофиқ амалга оширилиши мумкин (Фуқаролик кодексининг 49-моддаси, бундан кейин – ФК). Юридик шахс бошқа юридик шахсга қўшилганида, бу юридик шахсга қўшилган юридик шахснинг ҳуқуқ ва бурчлари топшириш ҳужжатига мувофиқ ўтади (ФКнинг 50-моддаси).\nТопшириш ҳужжати ва тақсимлаш баланси қайта ташкил этилган юридик шахснинг барча кредиторлари ва қарздорларига нисбатан барча мажбуриятлари бўйича, шу жумладан тарафлар баҳслашаётган мажбуриятлар бўйича ҳам, ҳуқуқий ворислик тўғрисидаги қоидаларни ўз ичига олган бўлиши керак (ФКнинг 51-моддаси).\nМазкур ҳолда ундирувчига суд буйруғи қонунга тўлиқ мувофиқликда берилган.


МФЙ раиси ер билан боғлиқ масалада жиноят қилгани сабаб қўлга олинди\n10:56 / 06.10.2016\nЯнгиқўрғон туманидаги маҳалла фуқаролар йиғинларидан бирининг раиси Маликжон Қорабоев (исм-фамилиялар ўзгартирилган)нинг жиноий қилмишлари тафсилоти айрим эътирозларга сабаб бўлди. Бу ҳақда “Ҳуқуқ” нашри ёзмоқда.\n2015 йилнинг куз кунларидан бирида М.Қорабоев ҳамқишлоғи Исмоил Саидовни учратиб қолади. И.Саидов унга ер керак эканлигини айтади. Орадан маълум бир кун ўтиб, М.Қорабоев И.Саидовни ўз хонасига чақиртиради.\nУнга “Водий гавҳари” фермер хўжалиги ер майдонидан бир гектарини фермер билан келишган ҳолда номига расмийлаштириб беришини, фақат бунинг учун 1500 АҚШ доллари харажати бор эканлигини айтади.\nИ.Саидов эртаси куни айтилган пулларни олиб келиб беради.\nБироқ орадан ойлар ўтса ҳамки, М.Қорабоев ваъдасининг устидан чиқавермайди. У пайт пойлаб И.Саидовдан яна бир миллион пул сўрайди. Исмоил унга айтилинган суммани эмас, балки саккиз юз минг бераётганда ҳуқуқни муҳофаза қилувчи орган ходимлари томонидан қўлга олинади.\nУшбу ҳолат юзасидан М.Қорабоевга тегишли қонуний чора кўрилди.\nсуд порахўрлик жиноят Янгиқўрғон


Италияда инқилоб: Энди футбол телевизорда кўрсатилмайдими? ("ИнтерФутбол" блоги)\nИталия футболида ҳақиқий инқилоб рўй берди. Яқин уч йил мобайнида - мавсум-2021|2022дан бошлаб - «А» серия ўйинларини трансляция қилиш ҳуқуқи DAZN стриминг сервиси ихтиёрига ўтди. Бу ҳақдаги келишув лига раҳбарлари учрашувида амалга ошди - 20та клубдан 16таси ғояни ёқлаб овоз беришди.\nКелишувга кўра, DAZN ҳар бир турдаги 7та ўйинни эфирга узатиш бўйича эксклюзив ҳуқуқни қўлга киритади. Мазкур сервис қолган учта учрашув ҳуқуқини Sky Sports телекомпанияси ва эҳтимол, Mediaset билан бўлишади — музокаралар давом этмоқда. Келишув суммаси бир мавсум учун 840 миллион еврони ташкил қилади. Лига яна 70 миллион еврони Sky Sports компаниясидан олади - ҳамкорликдаги трансляция ҳуқуқи бўйича музокаралар яқин орада якунланади.\nСарлавҳада «инқилоб» иборасининг ишлатилгани тасодиф ёки муболаға эмас. Жараёнга берилган умумий баҳо шуни тақозо этмоқда. Италиянинг учта етакчи нашри — La Gazzetta dello Sport, Corriere dello Sport ва Tuttosport — ушбу янгиликни газета муқовасида акс эттиришди. Сарлавҳалар ҳам мос равишда шундай кўриниш олди: «ТВда инқилоб», «Телеинқилоб», «ТВда футбол инқилоби».\nАслида, бу нафақат Италия, балки бутун футбол саноати учун муҳим янгилик саналади. Гарчи сўнгги йилларда планшет ва смартфонларда ҳам ўйинларни томоша қилиш имкони вужудга келган бўлсада, трансляциялар ҳуқуқи классик телекомпанияларга берилишига кўниккандик. Ўша Sky Sports деярли 20 йил мобайнида - 2003 йилдан «А» сериянинг асосий бродкастери ҳисобланган.\nСўнгги йилларда стриминг сервислари ҳам ушбу ҳудудга киришни бошлашди. Ёзда якунланадиган келишувга кўра, DAZN «А» сериянинг ҳар бир турида учта учрашувни эфирга узатиш ҳуқуқига эга эди.\nСервиснинг Германиядаги кўлами янада кенгроқ бўлган: ўтган ёзда ушбу тизим 2021-2025 йиллар мобайнида Будеслиганинг 106та ўйини трансляция ҳуқуқини қўлга киритди (Sky каналида 200та ўйинни кўрсатиш ҳуқуқи бор). Чемпионлар Лигасида эса DAZN бу борада анча устун - 104та ўйин, Sky ихтиёрида 34та.\nAmazon интернет-гиганти Англияда ўзининг Prime Video номли сервиси орқали қаторасига икки йил мобайнида Премьер-лиганинг иккита тури трансляцияси ҳуқуқига эга чиққан, улардан бири 26 декабрдан бошланадиган «Боксинг дэй»га тўғри келарди. Консерватив ҳисобланган Британия учун бу ҳақиқий ҳайратланарли воқеа бўлди - уй шароитидаги интернет тезлиги оқимли видеога бардош беролмаслиги ойдинлашди. АПЛдаги мавжуд телешартнома 2022 йилнинг ёзида якунланади ва Amazon компаниясининг мазкур келишув борасида қандай қарорга келишини билиш жуда қизиқ.\nБир-иккита турни сотиб олиш ёки Германияда бўлгани каби, трансфер бўйича ўйинларнинг учдан бирига эгалик қилиш ҳуқуқи бошқа нарса. Стриминг платформасининг барча ҳуқуқларни тўлиқлигича ўзиники қилиши, телегигант-лар эса сублицензия билан кифоя-ланишлари (барча 10 ўйин DAZN тизимида бўлган пайт, томошабин Sky кабиларга эътибор қаратармиди?) мутлақо бошқа нарса. Италия ушбу жараёнга биринчилардан гувоҳ бўлган мамлакатга айланди, шундай экан, инқилоб масаласида фикр юритиш ўринли....\nДавоми бор. Мазкур мақолани тўлиқ ҳолда InterFUTBOL.uz сайтида ўқишингиз мумкин...


17:30 / 14.01.2018\nЎзбекистондаги ҳарбий унвонлар кетма-кетлиги қандай эканлигини биласизми? Адлия вазирлигининг Телеграм мессенжеридаги канали ушбу масалага ойдинлик киритди.\nУмумий ҳарбий мажбурият ва ҳарбий хизмат тўғрисидаги Қонунга асосан, Қуролли Кучлардаги олий ҳарбий унвон армия генерали бўлиб, бу унвон (уруш даврида) Қуролли Кучларининг Олий Бош қўмондонига, шунингдек, мудофаа вазирига берилади.\nP.S. Ўзбекистон армияси асосан қуруқликдаги қўшинлардан иборат. Тинчлик даврида энг олий унвон генераллик унвони ҳисобланади. Шунингдек, Амударёда Ўзбекистон Республикаси Миллий хавфсизлик хизмати давлат чегарасини қўриқлаш қўмитасига бўйсунувчи ҳарбий-дарё кучлари бор. Унда Ўзбекистонда олий офицерлик таркиби — адмираллик унвонлари назарда тутилмаган.\nАдлия вазирлигининг Телеграм мессенжеридаги @huquqiyaxborot каналидан.